text:
Kico ta aumenta e probabilidad cu un mucha ta experiencia lectura como algo positivo? Esaki ta depende di varios factor. Stichting Lezen (https://www.lezen.nl/succesfactoren-leesbevordering) ta distingui, a base di estudio científico, ocho factor di éxito pa promoción di lectura y di educación di literature, Michella Steenvoorde Lacle ta splica.
PUNTONAN 8 DI EXITO TA:
Differentiatie
Un mehoracion gradualmente exitoso den lectura ta cuminsa cu un approach defini. Cuatro aspecto ta hunga un rol: e motivacion pa lesa, e interes y escogencia di genre, e aptitud di e alumno y tambe diferencianan entre mucha muher y mucha homber.
Motivacion pa lesa
Mas un mucha ta motiva pa lesa mas satisfaccion lo e experiencia cu lo yuda su desaroyo den lectura.
Interes y escogencia di genre
E personalidad, carater y identidad di e mucha ta hunga un rol ora di escohe un buki. Ora ta purba motiva y stimula lesamento, mester tene e factornan aki bon na cuenta den enseñansa y na biblioteca.
Aptitud den lectura
Con apto un mucha ta den su tecnica y comprendimento di lesamento? Un buki muchu dificil no lo aporta na su mehoransa. Pero un buki mucho facil tampoco lo stimula e mucha pa bira miho.
Diferencianan entre mucha muher y mucha homber
For di diferente estudionan por conclui cu tin diferencianan cardinal entre loke un mucha muher ta gusta lesa compara cu loke mucha hombernan ta gusta lesa. Esaki sigur mester tuma den consideracion ora ta stinula lectura.


c: text/html

text:
BRASILIA, Brazil- E caso di desaparicion di e studiante di psciologia Bruno Borges, kende a wordo mira pa ultimo bihaa durante un lunch familar den su cs na Rio Brando dia 27 di Maart ultimo, a bira un berdadero misterio na Brazil, parti di cual ta wordo resolvi awo, casi 5 luna despues, ora cu e hoben di 25 aña ta bolbe cas bek.
Tata di Bruno ta confirma cu porfin su yiu a regresa cas diabierna. Sin embargo, el a sigura cu e lo no keda mucho tempo eynan y cu e lo mester biba otro caminda debi na e interes grandi den su persona.
Nan no a duna mas informacion over di su paradero of su intencion. Prome cu el a disparce, Borges a haci di su camber practicamente den un camara secreto: na luga di muebles, e camber tabata yena cu manuscritonan encrypta, simbolonan oculto, pinturanan cu forma geometrico y un estatua di e filosofo Giordano Bruno. E mensahenan misterio laga ariba e murayana y riba e vloer a tuma casi full e espacio over den e camber.
Famianan di Borges tabata sa cu e tabata trahando ariba un proyecto di cual e hoben tabata nenga semper di papia di dje of di duna mas detayes. Pero nan no tabata imagina nada parecido na locual nan a wak ora cu e hoben a disparce.
Borges a laga tambe 14 buki scirbi den un idioma codifica of identica cu cifranan Romano. Un dia el a confesa na su mama cu e bukinan riba cual tabata traha lo trece cambionan positivo pa humanidad. E prome volumen di e coleccion straño, ‘TAC: E teoria di absorcion di conocimento.
Despues di varios luna di investigacion di e desaparicion misterioso di e hoben, polis encarga cu e caso a bisa cu su ausencia tabata boluntario.
Di e manera aki, Borges kier a yama atencion pa su publicacion.
Fuente: https://actualidad.rt.com/

robotstxt: allowed

filter: keep


text:
Diabierna pasa, The Ritz-Carlton, Aruba a organisa un anochi espectacular pa reconoce e Damas y Cabayeronan cu a wordo nomina p’e celebracion di e segundo kwartal di aña 2017. The Ritz-Carlton ta organisa cada kwartal un evento cu ta yama “Five Star Celebration”, e evento aki ta pa celebra conhuntamente cu
Day: August 1, 2017
Cu vergunning duna pa Polis – AVP lo entrega lista pa 3.30
Ban celebra democracia haciendo uzo di nos responsabilidad cívico – Partido POR ta haci un yamada pa celebra democracia cu orguyo y respect
Vision pa un miho Aruba, segun Eric Alvin Conrad Ras di CURPA
Mi persona Eric Alvin Conrad RAS a wordo apunta pa partido CURP@ riba tereno di husticia. Riba 16 di november 1982 mi persona a drenta Cuerpo Policial e tempo ey di Antillas. Mi a traha na diferente departamento di Cuerpo Policial. Actualmente mi ta coordinador na Bijzondere Verordening na Districto I cu
Raymond Maduro, conocido empresario, a subi lista di POR
Segun Parlamentario Jennifer Arends-Reyes: Tecnologia den Enseñansa lo ta un avanse pero ta un parti chikito di cambionan structural cu lo mester sigui wordo implementa
Aruba visibel na conferencianan internacional y Europeo riba tereno di limitacion di bista
Si AVP kier sigui den Gobierno, Ministernan mester aumenta den voto y resto di candidatonan no por saca menos di 400 voto
E tendencia di e ultimo dos eleccionnanm di 2009 y 2013, ta cu mas o menos 10 mil persona ta keda sin bay vota. Esaki ta nifica cu e aña aki probablemente e no ta diferente. Ya caba Censo a anuncia cu tin 70.749 persona registra cu derecho di voto y
Programa y vision oficial di partido POR disponibel entrante otro siman
“Un cas bo no por construye riba un fundeshi debil, puntra bo mes con fuerte Aruba su fundeshi ta awe”, segun Otmar Oduber. E siman aki sigur ta uno importante caminda cu diaranson miembronan di Plataforma Politico Pueblo Orguyoso y Respeta (POR) lo firma un protocol importante basa riba principionan fundamental


text:
Fundacion Autismo Aruba ta brinda servicio di sosten na mayornan cu yiunan cu autismo na Aruba. Alabez ta duna informacion tocante e trastorno aki, pero mas important eta enfoca riba concientisacion di Autismo na Aruba.
Fundacion Autismo Aruba a keda oficialmente funda door di algun mayor cu yiunan cu Autismo na Aruba. E soño di tin un lugar caminda nan mes por reuni y experencia contacto cu otro mayornan, hunto cu nan yiunan pa haya sosten di otro y sinti aceptacion total, a bira realidad. Asina tambe conceptonan di concientisacion tocante Autismo a forma y a establece e fundacion cu te awendia ta den crecemento constante. E crecemento aki a culmina cu un simposio di calidad internacional, asina cumpliendo cu un di metanan principal di e fundacion cual ta brinda informacion pa eleva e profesionalidad y servicionan na personanan cu Autismo na Aruba.
FAA tin diferente proyectonan andando conhunto cu voluntarionan entusiasma di e fundacion y tambe cu colaboracion di otro instancianan. E terenonan cu e proyectonan aki ta cubri ta consisti di sosten na mayornan, educacion, recreacion, integracion, cuido, screening, sondeo y un plan di strategia nacional.
FAA continuamente ta organisa y participa na diferente actividadnan di concientisacion. FAA tin su portanan habri pa mayornan, profesionalnan y studiantenan cu tin mester informacion tocante autismo y diferente areanan cu esaki ta afecta e persona den su funcionamento. Riba nan website www.autismoaruba.org tin mas informacion tocante nan servicionan.
FAA no ta haya sosten financiero di gobierno y ta depende hopi di ayudo di voluntarionan en combinacion cu donacionnan pa por ta activo. Personanan cu ta sinti pa duna un man na e fundacion aki ta bon bini pa hasi un cita cu nan.


text:
Venezolanonan no Chavista no a guli e pildo!
Despues nos a bolbe haya yamada cu tin un grupo di e personanan cu kier a inscribi cu a bay manifesta den e Consulado y pa nos manda un reportero. Na momento cu nos reportero a bay, no tabata tin ningun hende pafo di e Consulado y un meneer Angulo a bise cu no tin nada cu tur cos ta trankil, pues “Aqui no esta pasando nada”!
Ni cinco minuut despues cu nos reportero a bolbe DIARIO, nos a haya mas yamada pa manda un periodista cu por tuma un relato y saca potret, pasobra nan ta wardando den e di dos piso. Cos cu señor Angulo no a bisa nos reportero. E ora ey e reportero hunto cu un periodista a bay e Consulado en busca di informacion. Ora nos a drenta señor Angulo a retene e camara di nos colega. Mientras tanto e periodista a subi na e di dos piso, y akinan mientras el a purba di entrevista un di e personanan cu tin e keho, e Consul encarga cu prensa a bin cu esey no ta un lugar pa haci reportahe, cu e ta un falta di respet, mientras otro señora a bin papia cu e periodista cu un tono di voz nada agradable, mientras cu ningun momento nos a falta respet ni a bin cu grito.
Un rato despues e tal señor Angulo a subi y a bisa e periodista pa bay abao cune. Nos a kere cu e ta bay duna nos un entrevista tocante e situacion, pero no. Como cu e grabador tabata cendi pa entrevista un dama, cu un actitud amenazante e homber a pidi e periodista pa scrap kico tabata tin graba.
E periodista di DIARIO a nenga rotundamente, pasobra e dama cu ken nos kier a combersa no por ni a habri su boca pa dun e minimo declaracion debi na e manera con e “diplomaticonan” a reacciona. Pero nan manera grosero di papia cu nos di DIARIO si a keda graba, y esey nan kier a obliga nos delete bao amenaza di Angulo cu e ta bay lanta un caso contra nos Matutino.
Ta suppose cu e consulado ta cera pa 4.30’or di atardi. Como cu e periodista di DIARIO a keda pafo, wardando e salida di e personanan cu kier a inscribi y cu tabata tin keho, nos a ripara cu pa 4.15’ or ya caba nan a cera e porta principal na lock. Personanan cu ta traha te 4’or di atardi a bay bati porta di e consulado. Un di nan a worde bisa cu e sistema a “down” y otro dos cu a yega un tiki despues a keda bati porta y ningun hende a habrie pa nan.
E personanan aki a keda preocupa pasobra nan no sa si “e sistema lo drecha” diasabra of diadomingo cu ta e delaster dia di inscripcion, pasobra nan ta desea di uza nan derecho di voto, pero nan ta mira cu esey lo worde imposibilita.
Tabata obvio cu e derecho di expresion ta ausente den e Consulado. E consulnan a haci di un vruminga un baca, pasobra DIARIO no a haci nada fuera di lugar. Ta simplemente cumpli cu nos trabao di a bay busca informacion, purba papia cu e personanan cu a mustra nan disgusto y cu un Consul pa balansa e informacion.
Un consul cu ta tribi di kita e camara di un reportero ta ki clase di formacion diplomatico e tin? Un consul cu ta lanta stem pa un periodista cu a yega na un manera pacifico atendiendo un yamada di ciudadanonan Venezolano, ta ki sorto di diplomatico ta? Un consul periodista cu ta atende cu relacionnan publico, cu ta yama un periodista di DIARIO pa falta di respet pasobra el a bay cumpli cu su tarea, despues di varios intento di haya informacion via telefon, ta ki clase di derecho di expresion y mas ainda, ki sorto di libertad di prensa e ta eherce?
Ni sikiera nan propio compatriotanan cu no ta comulga cu e gobierno na mando tin tampoco e derecho di manifesta den prensa nan disgusto! Bunita democracia, no? Finalmente, masha danki na e “diplomaticonan” concerni, di e Consulado de la Republica Bolivariana de Venezuela, pa practicamente a saca nos porta pafo y mesora cere na lock. Un actitud berdaderamente anti-diplomatico!


text:
Historia di ciencia
Siencia ta un curpa di conocimento empirico, theoretico y practico tocante di e mundo natural, produci pa medio di un comunidad global di investigadonan sientifico cu ta haciendo uzo di methodonan sientifico, cual ta emfatisa e observacion, experimentacion y explicacion di fenomenonan natural real. Mirando e status dual cu siencia tini como un conocimento objetivo y como un creacion humano, bon historiografia di siencia ta haci uzo di methodonan historico tanto di historia intelectual y di historia social.
Sigiendo e origen exacto di siencia moderno ta posibel dor di e cantidad di textonan importante cu a keda tras for di e antiguedad clasico.


text:
Willemstad - Dama- i kabayeronan, bon nochi,
Fundashon Birgen di Rosario: un historia largu di 75 aña
Willemstad – Fundashon Birgen di Rosario a organisá un rueda di prensa den e edifisio di ‘Beheerderswoning’ en konekshon ku su hubileo di 75 aña. Durante e enkuentro aki, direktor general Indra Rossen-Lucasius huntu ku Egbert Lauf, Haydee Clementina i Dr. Meinardus Swart, a duna atenshon na pasado, presente i futuro di e fundashon.
Reglanan Estrikto Ta Vigente Den Kuadro Selebrashon Di Fuikdag
Willemstad - Pa por logra ku tur asuntu ta kana di forma organisá durante selebrashon di Fuikdag durante e promé Djadumingu di Aña Nobo, outoridatnan kompetente, manera Ministerio di Hustisia, Polis, Warda Kosta, Inspekshon Marítimo, Kapitan di Haf, Servisio di Bombero, CITRO i otro servisio i instansianan konserní a reuní resientemente.
Minister Armin Konket stelt online DBase van Nationaal Archief in gebruik
Willemstad - Minister Armin Konket heeft op vrijdag 22 december 2017 de online digitale data base van het Nationaal Archief officieel in gebruik gesteld.
Abandono i maltrato animal
Willemstad - Durante luna di desèmber nos por a mira un oumento di abandono i maltrato di animalnan aki na Kòrsou. Boluntarionan i Dierenasiel no tabata tin lugá mas pa akapará e kachónan ku pushinan ku a wòrdu bandoná riba kaya òf a bira víktima di abuso.
Gobiernu Di Korsou Ta Informa Gze Ku E Ta Nulifika E Akuerdo Ku Tin E Kompania Pa Por Start Plan Di Kontingensha Pa Buska Un Partner Solido Pa Nos Refineria
Willemstad - Gobièrnu di Kòrsou, despues di e risibi konseho di e tim multi disiplinario enkarga ku buska un operado pa nos refineria (MDPT), a notifika Guangdong Zhenrong Energy Co. Ltd (GZE) den un karta ku Gobièrnu di Kòrsou a yega na e desishon ku ta nulifika e akuerdonan ku GZE.
Operashon di e tim pa kombati arma di kandela ilegal.
Willemstad - Den kuadro di e tarea ku e ‘Task Force Vuurwapen’ tin, djaweps 21 di desèmber 2017 entre 17.30 or di atardi pa 21.00 or di anochi e tim aki a tene kòntròl(nan) dirigí riba posishon ilegal di arma di kandela i otro delitonan na respektivamente Schottegatweg Oost i Saliña.


text:
Diaranson marduga, algo pasa di 2:00am, Guardacosta di Caribe Hulandes, cu su operacion na Aruba, a detecta un boto acercando nos isla. Mesora a saca un unidad riba lama pa investiga un ke otro. Na yegada di Guardacosta a constata cu e pasaheronan a baha di e boto caba, pues na e momento ey a detene e capitan y a tuma e boto den beslag mesora.
“Manera ta custumber, Guardacosta di Caribe Hulandes a haci un apelacion na Cuerpo Policial Aruba pa sosten y cooperacion y den algun minuut a mobilisa varios patruya pa e area.
Asina a cera henter e area di Mangel Halto y Santo Largo pa evita cu e hendenan por a scapa”, asina Randolph “Randy” Paskel, Hefe di Punto di Sosten di Guardacosta Aruba, a duna di conoce.
Na tur autoridadnan a logra detene no menos di 9 persona riba tera, procedente di e boto aki.
Nan tur a drenta nos isla na un forma ilegal. Pues, cu e capitan acerca, ta un total di 10 persona ilegal cu entretanto ta den man di Guardacosta y Cuerpo Policial.
Randy Paskel a conta cu pa por a logra gara tur e personanan aki, a haci uzo di boto di Guardacosta, personal di Guardacosta na tera, patruyanan di Polis, patruyanan di K9 cu nan cachonan special pa busca hende y tambe a haya refuerso di helicopter di Marina Real cu a yega den algun minuut y asina a facilita bista for di den halto.
“E procedura a cuminsa for di mainta caba, despues di detencion di e ilegalnan. Locual ta pasa ta cu nos ta interoga tur hende y despues pasa e 9 ilegalnan pa Guardacosta, cu mester procesa un ke otro pa deporta nan bek pa nan pais”, asina Lito Lacle, Vocero di Cuerpo Policial Aruba a splica.
Mas leu e Sub Inspector di Polis a splica cu “Pa e capitan si tin un procedura penal contra dj’e awo. Nos ta acus’e di mensen smokkel. Den pasado nos a yega di uza e mesun ley aki y Hues a condena e capitan na algun aña di prizon. Nos ta haci esaki pa descurasha e capitannan pa sigui cu e practica aki di transportacion di hende ilegal pa nos isla.”
Di otro banda, Cuerpo Policial Aruba a garantisa cu a aumenta control na costanan di nos isla for di masha tempo caba. Hopi hende no tabata sa, pero riba e boto di Guardacosta tur dia tin 2 Polis abordo, cu ta traha 24 ora pa dia, pa hunto garantisa cu ta mantene nos costanan cera y sigur.


text:
Diaranso atardi ta susede un accidente cu 3 auto unda cu un BMW y un Toyota bayendo direccion Playa riba e caminda di Cumana pa direccion Retonde Tarabana. Na altura di Yong Heng Market cu ta na Tarabana net pabou di Cumana ta unda cu e Toyota a dicidi di bira na su man robes pa e bay e chines ey e BMW a dal su tras y e Toyota a raspa un otro auto cu tawata biniendo di caminda contrario.
Den e toyota un persona chikito a resulta herida y den e BMW tambe. Polis a presneta pa tuma datos y ambulance tambe pa hasi chekeo y a bay cu e victima. Basta daƱo material na e autonan.


text:
Cu hopi positivismo y orguyosamente Stichting MUSICA ta anuncia cu nan “Financial Report 2017” di Aruba Caiso & Soca Monarch ta cla y siman pasa a presenta esaki na e musiconan.
Ta un momento sumamente importante pa Stichting MUSICA, e fundacion cu oficialmente ta organisa Aruba Caiso & Soca Monarch, mirando cu ta resulta cu e stichting a logra cumpli cu nan debe atrasa na musiconan di 3 aña pasa te cu 2017.
Stichting MUSICA lo sigui traha den forma profesional y cu un reto nobo pa engrandece e festival pa 2018.
Stichting MUSICA ta gradici tur musico pa nan pasenshi y e confiansa cu nan a deposita den e board nobo di Stichting MUSICA. E stichting a traha duro, no obstante tur contratempo y momentonan dificil, cu e actitud y e meta pa keda positivo y asina a logra pone un festival riba pia cu a kibra tur record di participacion cu 101 composicion y cu excelente resultado.
Nos por corda cu e aña aki, Stichting MUSICA a logra reparti tur premio y a paga tur musico pa nan participacion, prome cu e dushi temporada di Carnaval a termina.
Stichting MUSICA a implementa e iniciativa aki pa duna balor na e musiconan y esaki sigur ta un otro muestra positivo y profesional di e direccion nobo di Stichting MUSICA.
Stichting MUSICA ta gradici nan main partner, SETAR NV, un compania briyante cu a duna e festival su respaldo desde su inicio, desde cu Stichting MUSICA a wordo funda.
SETAR NV no solamente ta brinda e stichting apoyo financiero, pero tambe ta conseha y motiva e organisacion y a keda yuda den bon y mal temporada.
Un gradicimento ta bay tambe na demas partners di Aruba Caiso & Soca Monarch cu a para firme tras di e festival, incluyendo Aruba Bank NV, Aruba Tourism Authority, Departamento di
Cultura, Tropical Bottling Company, Aruba Airport Authority, K&G, Johnson Enterprises, Ecotech, Atco y King Ocean.
Danki tambe na e colaboradornan cu a haci Aruba Caiso & Soca Monarch 2017 posibel; PEG
Entertainment, KPA, Rode Kruis, DTI, Brandweer, Insam y tur otro instancia y sin falta Minister De Meza y Minister Presidente Eman pa nan sosten.
Stichting MUSICA ta sinti gran aprecio pa tur medio di prensa, noticiero y locutor cu a sa di sostene tur actividad di e organisacion, en especial e Aruba Caiso & Soca Monarch.
Stichting MUSICA ta reconoce e trabou importante y intensivo di Plus Acounting, cual a supervisa y traha hunto cu e organisacion durante tur 4 anochi di festival y a cera e “Financial Report 2017”.
Board di Stichting MUSICA ta altamente gradici pa e sosten y consehonan ricibi di tur partner y colaborador. Un danki special ta bai na pueblo di Aruba, cu a asisti e festival masalmente, dunando respaldo na Aruba Caiso & Soca Monarch y tambe na nan banda,
musico y cantantenan preferi durante tur 4 anochi di e festival.
Stichting MUSICA ta trahando riba un calendario nobo pa continua aña 2017 y esaki lo wordo presenta otro luna durante nan proximo reunion riba dia 13 di mei 2017.
E board y directiva di Stichting Musica ta confirma cu transparencia y positivismo lo sigui prevalece durante e temporada venidero y por ultimo ta gradici tur esnan cu di un forma of otro a “go the extra mile” pa haci e festival un exito rotundo.


text:
Cft a informá Conseho di Minister di Reino cu Sint Maarten ta cumpli suficientemente cu e instruccion, di moda cu ta posibel p’esaki haci un peticion pa inversionnan di capital. Sinembargo lo tin e condicion pa Cft haña mas bista den e plannan di inversion y e gastonan planeá, promé cu e Colegio por evaluá futuro peticionnan pa fiansa.
Ademas Gobièrnu lo mester stipulá prioridad p’e gastunan di capital dentro di e montante acordá di ANG 30 mion, di moda cu e proporcion entre e nivel di debe y e producto nacional bruto (GDP) ta keda n’e nivel actual.
Cft a papia tambe cu e Minister tocante di e plannan di modernisacion di Oficina di Impuesto, incluso e posibilidad pa ofrecé servicionan online y e intencion pa stimulá un cultura di cumplimento cu obligacionnan di pago di impuesto.
Dentro di e instruccion dirigí di Conseho di Minister di Reino, a pidi Sint Maarten tambe pa introducí legislacion cu lo haci e sistema di cuido y esun di pensioen financieramente sostenibel den futuro.
Tur partido enbolbí a firma un convenio pa reforma di e sistema di pensioen y tambe pa hisa e edad di pensioen te 65 aña.
Esaki lo yuda APS drecha su nivel di cobertura, miéntras cu e primanan ta keda na un nivel pagabel.
E intenshon ta p’e legislacion relevante keda cla promé cu e di dos mitar di e aña aki.
Trahamento di legislacion pa introduccion di un seguro médico nacional ya ta andando, aunke e implementacion efekcivo lo tuma algun tempo ainda.
Cft a consehá Gobièrno pa mantené tur partido cu ta enbolbí den e proceso constantemente informá di tur desaroyo.
Cft a papia cu Post Sint Maarten y Gobièrno tocante e necesidad pa traha un plan di accion cla, cu kual lo mester restaurá viabilidad financiero di e compania y reducí e riesgonan cu esaki ta representá p’e presupuesto di Sint Maarten.
Den su còmbersacionnan cu Parlamento, Cft a pidi pa realisá mehoransa cu atendemento di e cuentanan anual di 2013, 2014 y 2015.
En general a realisá mucho tiki progreso pa loke ta trata mehoramento di e maneho financiero.


text:
FLORIDA – Un liña crucero importante mester paga un multa di 40 miyon dollar – e mas grandi di tur e delitonan cu ta envolve contaminacion di e barco crucero.
E sentencia a wordo duna na Princess Cruise Lines pa tiramento di sushi contamina cu azeta.
Hues a ordena cu 1 miyon dollar wordo duna na un ingeniero Britanico, kende t’esun cu a reporta e caso aki na e Maritimo Britanico y e Agencia di Guardacosta, cu na su turno a entrega e evidencianan na Guadracosta di Estados Unidos.
E ingeniero di Caribbean Princess a reporta cu e asina-yama “magic pipe” a wordo uza dia 23 di augustus, 2013, pa tira sushi contamina cu azeta den e costa di Inglatera sin e uzo di ekipo special.
E evidencia cu a wordo recolecta pa e ingeniero, incluyendo potretnan di e “magic pipe”, a conduci na un inspeccion rib’e barco crucero ambos na Inglatera y despues na New York dia 14 di september, 2013. Durante cada un di e inspeccionnan, cierto miembronan di e tripulacion a sconde e actividadnan ilegal aki dor di gaña autoridad, di acuerdo cu ordennan cu nan a ricibi for di e oficialnan ingeniero di Caribbean Princess.
E sentencia tambe ta rekeri cu Princess permanece den un periodo di prueba pa cinco aña.
Durante e periodo aki, tur e companianan crucero di Carnival cu ta opera den Estados Unidos mester implementa un plan di cumplimento ambiental cu ta inclui audits independiente haci dor di un compania externo y supervision di monitor.
Princess ya a tuma varios medida corectivo despues di investigacion gubernamental.
Di acuerdo cu documentonan presenta den Corte, Caribbean Princess ta tirando sushi di forma ilegal a traves di ekipo di bypass desde 2005, net 1 aña despues cu e barco crucero a cuminsa opera.
E caso contra Princess ta inclui practicanan ilegal cu a tuma luga tambe riba cinco barconan di Princess – Caribbean Princess, Star Princess, Grand Princess, Coral Princess y Golden Princess.
Ademas, e documentonan ta mustra cu ingenieronan senior di e barco crucero a ordena pa desmantela e sistema di bypass y instrui e miembronan di tripulacion pa gaña.
E liña crucero tambe a admiti cu e hefe ingeniero a tene un reunion falso den e sala di control pa pretende cu ta atendiendo cu e situacion, mientras wantando un carta skirbi: “LA is listening”.
E ingenieronan presente a compronde cu cualkier cos cu ser bisa por wordo scucha pa esnan na e sede di compania na Los Angeles, pues e sala di control tabatin un sistema pa monitor combersacionnan.
Un motibo percibi p’e crimennan aki ta financiero – e hefe ingeniero cu a ordena pa tira e sushinan contamina na e costa di Inglatera a bisa cu ta costa hopi pa deshaci di esakinan apropiadamente na e port y cu e superintendente lo no kier paga e gastonan.


text:
Den un karta fecha 7 di yanuari dirigí na gezaghebber sr Rijna, miembro di frakshon di MPB Renata Domacasse ta hasi pregunta relashona ku e investigashon di secretario di entidat publiko, ku entre tantu ta bek den funshon después di un tempu suspende.
“Den desèmber 2017 Konseho Insular (KI) a risibí e notifikashon ku a reapuntá sekretario di entidat públiko Boneiru (ES) den su funshon ku tur honor. Segun e informashon ta a base di e datonan riba kua a investigá e sekretario, Kolegio Ehekutivo ta di akuerdo ku e investigadó ku e alegashonnan di Kolegio Ehekutivo ta sin base.
Tambe nos ta na altura ku:
- pa por yega na aprobashon pa un suspenshon mester a haña aprobashon di Representante di Reino – Rijksvertegenwoordiger (RV). RV ta kontrolá e legitimidat i legalidat promé di duna aprobashon.
- e tarea pa hasi investigashon a ser kambiá despues ku ya a duna aprobashon pa hasi e investigashon.
Hasiendo uso di art. 45 di nos Reglamentu di Òrdu, mi kier a hasi e siguiente preguntanan i ta deseá di haña e kontestanan por eskrito.
- Ta Kolegio Ehekutivo mes a start e proseso pa hasi un investigashon riba funshonamentu di ES i tambe pa un eventual suspenshon?
- A pidi konseho serka tersera i ken a keda aserká?
- Konseho Insular por haña kopia di e konseho aki?
- Durante di e suspenshon lo mester a hasi un investigashon. Ken a keda apuntá pa ta responsabel pa e investigashon i tambe pa e maneho di e finansa pa esaki?
- Ki tipo di investigashon mester a hasi?
- Kiko a kondusí na kambia e tarea original pa hasi un investigashon?
- Den e reunion di Konseho Insular nos por a tende dip. Kroon lesa un desishon di Kolegio Ehekutivo (BC-besluit) kaminda a bisa ku mester aserka un ofisina atministrativo forénsiko. A aserká un ofisina atministrativo forénsiko manera disidí den Kolegio Ehekutivo?
- A aserká BZK pa ayudo ku e investigashon i remplaso temporal di ES?
- Kiko tabata e resultado?
- Na momentu ku a kambia e tarea pa e investigashon original, Konseho Insular por haña kopia di e formulashon di e tarea pa e investigashon nobo ei?
- Ken òf kua instansia a keda aserká pa hasi e investigashon nobo? A base di kua kriterio a yega na e instansia òf persona ei? Frakshon di Movementu di Pueblo Boneriano – MPB
- KE mes ta start un proseso di suspenshon pa hasi un investigashon, ta pidi RV aprobashon pa e suspenshon, na kaminda ta kambia e proseso sin warda e resultado di e investigashon original. Gezaghèber ta haña esaki un muestra di bon gobernashon?
- Gezaghèber ta di akuerdo ku dor di e maniobra aki di KE di pidi RV aprobashon pa un investigashon di tal índole i despues ta kambia esaki pa un otro tipo di ‘investigashon’ ta krea e impreshon ku KE ta manipulando i no tin un maneho konsistente i koherente?
- Gezaghèber por duna un bista kon e investigashon a kana?
- Gezaghèber por a duna un indikashon ku e trayekto di investigashon inisiá ta lòs for di e ouditoria di e aparato públiko?
- E resultado di e investigashon ta den un relato? Ken tur a duna komentario ariba e relato aki prome ku a yega na e relato final? Ki dia a entregá e relato aki ofisialmente na KE? KI por haña un kopia?
- KI por risibí tur ‘BC-besluit’ i nótulo regardando e suspenshon i e investigashon for di 25 di yüli te ku 20 di desèmber 2017?
18. Gezaghèber por informá KI kon ta bai garantisá bon funshonamentu di ofisina di ES pa futuro?”


text:
You are here
Promé Minister Whiteman A Reuní Ku PWFC, APRI I MDPT
WILLEMSTAD -- Ayera djadumingu 9 di novèmber Promé Minister Whiteman a risibí representantenan di sindikato PWFC, APRI (Asosashon pa Empleadonan di Refineria Isla) riba nan petishon pa ekspresá nan inkietutnan rondó di refineria.
Na e okashon ei señor Werner Wiels di MDPT (tim di proyekto multidisiplinario) tambe tabata presente komo konsehero di Promé Minister riba e tópiko aki. Tópikonan ku a keda tratá durante e reunion tabata maneho di gobièrnu relashoná ku futuro di refineria, posibilidatnan pa redusí molèster i futuro negosiashonnan ku PDVSA. Minister Whiteman a mustra ku gobièrnu ta hasi tur posibel pa hasi e lokual ta nesesario pa Isla keda habrí i alabes mehorá kalidat di aire pero tambe mantené e bon relashon ku Venezuela i PDVSA.
Promé Minister Whiteman a mustra ku e ta para pa bienestar i interes públiko pues ta mira tambe bentaha ku mantenshon di Isla. Primeramente Promé Minister a splika ku e proseso ku a kana 10-10-10 pa organisá pais Kòrsou tabata defisiente i ku esaki ta e motibu ku diferente servisio di gobièrnu no ta funshoná bon, pues tambe órganonan di kontròl. A risibí karta di Minister Plasterk ku ta informá ku Hulanda ta dispuesto pa duna yudansa. Promé Minister a splika ku pa algun aña kaba tin un koperashon entre Inspekshon di Medio Ambiente Hulandes (Inspectie Leefomgeving & Transport) i nos kuerpo di Inspekshon. Ta mediante e akuerdo aki por a lanta nos propio Inspekshon di Medio Ambiente i ta sigui ku e diferente fasenan pa loke ta e trabounan ku nos Inspekshon lo tin di hasi.
Realidat ta ku habitantenan di barionan pabou di refineria ta bisa na promé lugá ku no mester sera refineria pero ku último tempu emishon i zonido for di tereno di Isla a oumentá. Pues ku yega na redukshon di e faktornan aki e situashon por bira tolerabel. Promé Minister a duna 2 funshonario di ministerio e tarea pa sondia i buska un eksperto internashonal di refineria pa huntu ku Isla yega na e situashon ku nos tur ta deseá. Esaki ta un di e posibilidatnan ku lo por plantea na Hulanda pa yudansa.


text:
Den un di su postnan último David a mustra nos un seri di ehèmpelnan di kon e sociedat ret a progresá hopi den e dekada pasa den e Cono Sur.Tambe e ta bisa nos ku apesar di un bon trabou di Antel – empresa di telekomunikashon – i e ceibalitas (asina ta yama den Uruguai e kòmpiuternan di e proyekto «Un Kòmpiuter pa Kada Mucha») Uruguai a keda afó di e progreso ei. Den e banda oriental no a surgi un blogsfera fuerte. Kiko a sosodé den islanan ABC?. Ya den e di dos mitar di e aña 2007 Papia Digital a papia hopi biaha di blòg (Introdusiendo Blòg – Bo mes blòg den 3 stap – Blog: Pregunta Frekuente). E blògamentu ta yega Kòrsou i otro isla ABC? E sosiedat ret a progresa hopi den islanan ABC kon den mayor partí di e Cono sur òf e diferensha oriental ta un fenómeno den islanan ABC tambe?. Mi eksperiensha buskando blòg na papiamentu ta bisa ku e diferensha oriental ta un fenómeno den islanan ABC tambe. E blògamentu den islanan ABC ta realisá den otro lenga?.
«E diferensha oriental tambe den islanan ABC?» recibió 1 desde que se publicó el lunes 29 de agosto de 2011 . Si te ha gustado este post quizá te gusten otros posts escritos por Manuel Ortega.
Deja un comentario
Disculpa, debes iniciar sesión para escribir un comentario.
Si no tienes todavía usuario puedes crear uno, que te servirá para comentar en todos los blogs de la red indiana en la
página de registro de Matríz.


text:
Instalacion di luz den cayanan di San Miguel a trece un alegria grandi pa e habitantenan. Prome Minister Mike Eman tabata presente hunto cu su colega Paul Croes, pa comparti e momento aki, esta celebra cu e programa “Luz den Bario” a yega San Miguel.
Awendia iluminacion ta algo cu habitantenan rond Aruba ta desea mas cu tur cos y a wordo señala tambe dor di habitante Anthony Ras, kende a bisa “cu esaki ta un bon proyecto cu Prome Minister Mike Eman a bini cu ne. E ta trece, banda di claridad tambe, siguridad den tur e barionan y ta permiti e muchanan awo por hunga un rato mas largo pafo.”
Na San Miguel tin varios famia grandi ta biba, e. o. e famia di mama di e bon conoci basebolista Sidney Ponson. Sra. Emy Figaroa a expresa alegria pasobra awo e bario ta bay tin suficiente iluminacion y cu luz LED cu ta duna mas claridad, manera nan a experencia na momento di instalacion di e prome luz den e bario. Nan ta 12 ruman di cual 10 ta na bida y casi tur ta biba den e bario aki.
“E celebracion aki a trece un union den e bario y nos ta sinti alegria grandi awe nochi”, e habitante a bisa despues cu e prome luz a keda cendi.
E ta un opinion cu ta wordo comparti dor di Nancy Perez, kende a bisa cu awor e por cana tur anochi den forma trankil cu su cacho sin trompica riba e caminda scur.
“Nos ta hopi agradecido cu San Miguel a bini na remarca pa haya luz. E ta algo cu nos tabatin mester di dj’e,” sra. Perez a expresa.
E habitantenan di San Miguel pa celebra e hecho cu nan bario a haya luz, a organisa un celebracion cu a conta hasta cu musica di caha di orgel di Nelson Sprock.
“Luz no a yega den bario pa motibo di eleccion, pero door di e bon Gobernacion. Nos ta biba cerca di e pueblo y ta scucha nan”, Minister Paul Croes a expresa e atardi aki.
E programa Luz den Bario ta algo cu a cuminsa for di final di aña 2012. Despues di e prome fase a haci un analisis y a yega na e conclusion cu mester cambia tambe tur e luznan bieu di caya y pone luznan LED.
Prome Minister Eman a haci un apelacion na su coleganan pa coopera pa e barionan cu ta biba den scuridad tambe haya puntonan di iluminacion nobo.
Asina a wordo dicidi dor di Gabinete Mike Eman II cu loke ta spaar na coriente lo wordo uza pa cumpra luznan LED pa crea puntonan di iluminacion nobo. Por bisa cu den un periodo di un aña Aruba lo tin 12 mil luz LED den su cayanan instala.


text:
For di Oficina di Prensa di Polis, nos a haya informacion cu den cuadro di nan maneho semper transparente Cuerpo Policial Aruba kier informa cu dos colega di nan a ser deteni p’e instancianan concerni pa investigacion.
Mirando cu e investigacion ta andando no por duna mas detayes n’e momentonan aki. Te aki e comunicado di prensa.
Mientrastanto ayera tardi, Sindicato di Polis (SPA) a convoca un reunion cu caracter di urgencia pa su miembronan na Piedra Plat Entertainment Center, cu e meta pa informa nan kico ta pasando.
Tabata e Presidente, Juancho Gomez, kende a confirma cu dos colega a keda deteni y ta nan deber como sindicato pa informa nan miembronan di kico ta pasando.
Como un sindicato responsabel, a dicidi di convoca e reunion aki pa pone e miembronan na altura di kico ta pasando.
Segun e Presidente, den e caso aki tin un procedura, y esaki mester cana su caminda. Pero Juan Gomez, ta admiti cu SPA no por duna mucho informacion di e investigacion, pa cual e no kier ni menciona ki delito a ser cometi. Y esaki ta haci cu tin masha speculacion, manera por a mira caba riba varios social media.
Si Juan Gomez, e no tin nada di haci cu Carnaval, pero tampoco tin di haci cu e caso di un colega deteni caba, ni tampoco e ta un caso hopi ayega n’e caso aki.
Hecho ta cu tin varios detencion haci caba, pero Gomez no a specifica kico e kier men cu esaki.
Loke Juancho Gomez ta lamenta cu Mando Policial no tabatin e decencia pa sikiera informa SPA di kico nan ta bay haci of a haci, esta di bay over na detene dos colega.
SPECULACION
Manera menciona, como no tin informacion concreto duna, di biaha tin masha speculacion.
P.e. riba 24Ora.com ta bisa cu e Polisnan J.Y. y tambe A.X.W. a keda deteni ayera den oranan di mainta pa sospecho di maltrato serio. Departamento interno di Cuerpo Policial, BIZO ta atendiendo e caso aki cu a sosode riba e anochi Carnaval na un cas na Paradijs.
E detencion parce segun e agentenan no a bay facil pasobra e homber a resisti. Como cu e homber a resisti, Polis bati’e malamente te cu na Hospital a constata cu e cashi wowo ta kibra y tin ribchi tambe kibra.
Un otro social media, Boletin Extra ta publica cu e agentenan, di fam W y Y a keda deteni. Mesun inicialnan cu 24Ora.com a publica, pero den e caso aki Boletin Extra ta bisa cu diadomingo atardi di Carnaval grandi dos agente policial cu lo ta famia of conoci di otro a yuda un dama, famia di nan, drenta un cas na Paradera.
E manera lo no tabata hustifica segun a compronde. Motibo tabata cu n’e adres lo tabatin un dama Latina, cu aparentemente a termina un relacion amoroso cu e dama cu a presenta cu nan.
Esaki no a cay den bon tera, paso e dama lo a conoce un otro dama.
Nan lo a sake di e adres y hibe oficina di Warda nos Costa, caminda ayera mainta prome cu e lo a wordo manda bek, a bay oficina di Landsrecherche y haci un denuncia di loke e pasa Carnaval atardi. Segun Boletin Extra ta kere cu esey lo tabata e motibo cu Landsrecherche a detene e dos agentenan envolvi di e atardi di Carnaval y ta trata di agentenan di fam W y Y.
E ultimo speculacion ta, cu for di basta tempo caba, dos agente policial a haya prohibicion pa drenta Wardanan di Polis, pasobra nan ta ser investiga. Nan lo ta kita droga for di drogadictonan y ta tuma esaki pa nan propio uso.
Nificando cu tin consumo di droga bao di Polis. Un biaha mas, como e minimo a ser duna como motibo di detencion di e dos agentenan, ta surgi un cantidad di speculacion, sperando cu lo por haya claridad di esaki.


text:
Promoshon pa Kòrsou na diferente feria turístiko na Europa
...durante promé kuartal di aña...
WILLEMSTAD- 16 di mart 2017 –E promé kuartal di aña semper ta un periodo drùk pa Ofisina di Turismo di Kòrsou (CTB) ku partisipashon na no ménos ku 6 feria turístiko na Alemania i Hulanda ku ta brinda huntu e oportunidat pa yega na 1 mion konsumidó den e merkadonan menshoná.
Aña a kuminsá ku Vakantiebeurs na Hulanda kaminda 16 hotèl a djòin e tim di Kòrsou. E konsentrashon na e feria aki ta primeramente dirigí riba e konsumidó. Pero e promé dia semper ta dediká na partnernan den e aria di komersio i tambe prensa. E dia a kulminá ku un evento pa asina por a interkambiá ku e partnernan mas importante. Pa por atraé bishitante na e stènt, e tim a organisá un evento kaminda bishitantenan por a gana un trep pa Kòrsou pa dos persona dor di kompletá un kuestionario.
Despues di Vakantiebeurs a sigui BOOT Düsseldorf i Duikvaker kualnan ta ferianan pa konsumidó ku enfoke riba e industria di buseo. BOOT ta un ekshibishon di boto i deportenan akuátiko na Alemania miéntras Duikvaker ta básikamente e mesun tipo di evento pero na Hulanda. Pa por envolví e bishitantenan e tim presente na BOOT a organisá un evento kaminda a tèst nan konosementu di Kòrsou su mundu di buseo. Naturalmente e representantenan di e 11 operadornan di buseo i tambe hotèlnan ku a djòin CTB tabata yuda e bishitantenan kontesta e preguntanan korektamente pa asina nan por tin chèns pa gana un trep pa Kòrsou.
Pa por representá Kòrsou na otro ferianan turístiko na Alemania, CTB a uni forsa ku AGK ku ta un organisashon no komersial ku ta konsentrá riba promové turismo den aria di Karibe. Trahando huntu e tim a sa di representá Kòrsou na CMT Stuttgart i f.re.e München. CMT ta ofresé temanan di biahe manera golf, wellness, barku krusero i kultura. F.re.e ta e feria mas popular den e region di Bavaria. E aña aki e feria a konosé un kresementu grandi di 11% den kantidat di bishitante yegando na un total di 135.000 bishitante.
E di dos siman di mart ta konosí pa e partisipashon di Kòrsou na e feria mundialmente konosí kual ta ITB Berlin. CTB ta keda kompaña anualmente pa representantenan di sigur 15 hotèl ku ta konsentrá riba fortifiká kontaktonan, deskubrí oportunidatnan nobo pa hasi negoshi i mantené relashonnan di negoshi. E tim di CTB a sa di kompletá un ITB eksitoso ku a keda asentuá pa reunionnan interesante ku diferente partner, presentashonnan i un evento di speed dating ku bloggers.


text:
Trahadornan di Arubus, un biaha mas, a bay den accion ayera mainta pa dos ora. Motibo ta varios, e.o. Diego de Cuba a bin ta bisa cu Arubus no ta cumpliendo cu e protocol cu nan a firma.
Du dos empleado di Arubus, kende nan a bay yuda AruParking, a bolbe Arubus, cu un salario masha halto mes.
Y tur esaki, mientras cu gerencia di Arubus ta bisa di no tin placa pa duna ningun aumento n’e trahadornan di Arubus.
Teo Croes, Director di Arubus a bari tur e ponencianan aki for di mesa. El a comenta cu e subsidio tabata 4 miyon florin, pero semper a agrega 2 miyon riba dje cu a wordo uza pa paga un prestamo. Pero mientrastanto e 4 miyon aki ta for di 1998.
Gastonan di Arubus a subi cu 57% pa 2009. Aworaki e ta mucho mas. Loke a pasa ta, na 2009, segun Teo Croes, nan a kita e 2 miyon, nan a haci’e 4 miyon so.
Aki e problemanan financiero a cuminsa y Arubus no por a lanta cabes mas. Aworaki Arubus tin 4 miyon, for di cual mester paga 1 miyon na belasting. De facto Arubus mester di 8 miyon p’e compania por opera, sin haci ganashi tampoco.
A crea e compania AruParking, cu e meta pa yuda genera fondo pa Arubus, pero tur hende sa kico a pasa. Aruparking mes no tin subsidio. Arutram su entrada, ta wordo genera a un parti dor di e pasaheronan di crucero cu ta bay pa Arutram.
Pesey loke cu Diego de Cuba, Presidente di STA ta menciona, claramente e no sa kico e ta papia, segun Teo Croes. E tram ta un producto pa turistanan, especialmente esnan cu ta bin for di cruceronan. E ta ser mira como un promocion pa propio Aruba y t’e turistanan mes ta paga p’e Arutram.
Awor Diego de Cuba ta bisando cu e sa di unda e placa ta bin pa cover’e. E placa no ta bin di Arubus. Y asina STA y su miembronan tin un cantidad di insinuacion, te pa tilda Teo Croes di mal maneho y ta exigi su retiro.
Teo Croes a invita Diego de Cuba, si e t’asina bon, pa sinta banda di dje, pa mira con e ta maneha e compania y si e por mihor, p’e tuma rienda.
Si e busnan ta den mal estado, mester busca esaki serca e propio chofernan cu no sa cuida propiedad di otro.


text:
Durante ora di trabou
ORANJESTAD(AAN)– Diamars anochi den careda di 10’or anochi a sosode un incidente serio den e edifico na Burger King na Caya Betico Croes den caya principal. Polisnan a yega di biaha na e sitio y topa cu un dama na sanger.
E tabata tin heridanan di hinca na varios lugar di su curpa.
E hincanan tabata tanto na su lomba, brasa y mas lugar na su curpa.
E autor di e hincamento tabata un colega masculino cu tabata na e lugar ainda.
Polisnan a bay di biaha over na su detencion y a transporta e detenido pa warda di polis pa e wordo interoga pa un sub fiscal y informa Fiscal di e caso den presencia di recherche .
Ambulance cu a presenta na Burger King mientras tanto a atende cu e señora hinca y a transport’e pa hospital pa atencion medico avansa pa e hincanan rond di su curpa.
No a logra haya informacion tocante e motibo di e hincamento y con esaki por a tuma lugar den e establecimento ni causa di e sucedido.


text:
Tata Stima awe mi ta desea pa mi curazon por ta habri na Bo santa boluntad y funciona atraves di Bo compasion y di Bo caridad. Danki cu semper Bo ta scucha mi suplicanan ora mi ta sclama na Bo cu honestidad y humildad. Haci mi manso y humilde na Bo inspiracionnan cu mi por biba pa Bo, stima Bo y cu mi por ta habri pa experencianan nobo cu bida ta ofrece mi. Señor Bo a regala nos tur hopi talentonan y gracianan. Tur eseynan nos mester pone na servicio di nos rumannan, di nos comunidad y di nos Iglesia. Tur cos ta keda den nos mannan. Manera Hesus ta bisa den e Palabra na cada un di nos awe; Si un hende kier sirbi Mi, e mester sigui Mi; pues caminda Mi ta, mi sirbido tambe ta. Si un hende sirbi Mi, Tata lo honre. ( Huan 12, 24-26 ) Señor nos Dios duna nos forza renoba pa nos no sinta man cruza sperando pa otro cambia e mundo pero pa nos por cuminsa cu nos mes y pa nos por ta generoso den anuncia Bo Palabra. Nos sa cu e no ta un tarea facil pero tampoco imposibel. E “si” nos mester duna y Señor mes lo yuda nos atravez di su Spirito Santo, e Gran Yudador. Amen.
Oracion di dia 10 augustus 2017
Posted in Orashon di Dia


text:
KOMUNIKADO DI KUERPO POLISIAL KÒRSOU
284 / 2017
30 yüli 2017
Detenshon pa violashon di Lei di Opio.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djabièrnè 28 di yüli 2017, den oranan di atardi, e tim di Mantenshon di órden Públiko a tene un kòntròl dirigí riba violashon di lei di arma i droga riba shofùr di un outo riba Rooseveltweg na altura di Palu Blanku.
Durante di e kòntròl aki polis a haña i konfiská kuarenta (40) saku ku mariwana den e outo ariba menshoná. En konekshon ku esaki polis detené e hòmber sospechoso R.M.S. nasé na Kòrsou di 34 aña di edat pa violashon di Lei di Opio.
A presentá e sospechoso dilanti di un Fiskal Ouksiliar ku a ordená su enkarselashon pa mas investigashon.


text:
Sra. Renata Domacasse ta remplasá sra. Daisy Coffie miéntras ku
JAMES KROON TA HURAMENTA I TA DRENTA BEK DEN KOLEGIO EHEKUTIVO KOMO DIPUTADO
Kralendijk – Djamars anochi durante di reunion di Konseho Insular, sra. Renata Domacasse ta huramentá dilanti di Presidente di e órgano mas haltu di nos isla, sr. Edison Reina. Di e forma aki sra. Domacasse ta remplasá sra. Daisy Coffie komo miembro di Konseho Insular pa Frakshon di MPB.
Sr. Joselito Statia ta esun ku a bira lider di frakshon.
Mas despues durante di e reunion sr. James Kroon a huramentá komo diputado pa e koalishon nobo ku a keda formá pa Frakshonnan UPB, Demokrat i dr. Esther Bernabela.
Entretantu sra. Rolanda Hellburg-Makaai a retirá i no ta forma parti mas di Kolegio Ehekutivo.


text:
Caminda maritime rapido pa Aruba, Corsou y Bonaire un paso mas cerca
Hulanda ta duna sosten na e iniciativa pa desaroyo di un conexion diario rapido di barco entre e tres islanan: Aruba, Corsou y Bonaire. Un conexion vice versa asina via lama ta duna un impulso importante na economia di e islanan y ta contribui na mehoracion di e trafico di persona y mercancia entre e islanan. Esaki ta loke minister Plasterk (di Asuntonan Interno y di Relacionnan di Reino) a bisa den su discurso di apertura na e Conferencia di Reino na Corsou.
Entretanto un estudio di factibilidad a cuminsa riba encargo di Aruba, Corsou y Bonaire. Despues di su completacion lo tin claridad riba e condicionnan esencial necesario, manera facilidadnan di haf y proceduranan di aduana y inmigracion. Awo caba tin claridad, cu intercambio di dato y un bon cooperacion entre e departamentonan concerni di e tres paisnan Aruba, Corsou y Hulanda, ta necesario. Hulanda ta desea di haci esaki posibel y hunga un rol activo y coordinativo, door di brinda mas sosten tecnico riba tereno di ICT y asuntonan huridico.
E efectonan economico y social pa Aruba, Corsou y Bonaire por ta enorme, si habrimento cu un conexion diario rapido di ferry, transportacion mas barata di hende y di mercancia bira posibel. Actualmente no tin un bon conexion di boto y tur cos mester tuma luga via aire. Cu un conexion di ferry e mercado (di venta) pa comercio mesora lo bira mas grandi y lo bira tambe mas facil y mas interesante pa bira mas activo riba mas isla. Tambe lo surgi mas posibilidad pa turismo y otro formanan di dunamento di servicio. Ta stimula desaroyonan di sociedad, tal manera mas posibilidad pa preparacion, capacitacion y trabou. Tambe biahamento pa e pueblo, cu hopi biaha tin famia riba mas isla, ta bira mas facil y mas barata.


text:
KOMUNIKADO DI KUERPO POLISIAL KÒRSOU
229 / 2017
3 yüli 2017
Tres hòmber estranhero detené pa sospecho di ‘Skimming i Harvester’.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djasabra 1 yüli 2017 alrededor di 18.40 or, un ofisial di polis atento a nota tres hòmber den un forma sospechoso na un ATM riba Winston Churchillweg, na un sitio di parker di un negoshi. Mesora e ofisial aki a pidi asistensia di un unidat speshal di reshèrshe, ku a yega rápidamente na e sitio. Durante di un investigashon riba e sospechosonan, nan tabatin un kantidat di karchi di banko – sin inskripshon – i plaka kèsh den nan poder. Polis a konfiská tantu e karchinan i e plaka kèsh pa mas investigashon. Relashoná ku esaki polis a detené e tres sospechosonan aki. Ta trata di e hòmbernan:
M.R. di 33 aña di edat, nasé na Servia ku nashonalidat Hulandes;
S.G. di 48 aña di edat, nasé na Rumania i
S.S. di 43 aña di edat, nasé na Servia.
A presentá e tres sospechosonan aki, dilanti di un Fiskal ouksiliar ku a ordená nan enkarselamentu pa mas investigashon.
E investigashon den e kaso aki ta kontinuá.


text:
Durante e conferencia di prensa diamars di fraccion di AVP Parlamentario di AVP Arthur Dowers a reacciona riba ponencia di Prome Minister Evelyne Wever Croes, kende a menciona cu lo tin 12 mil Venezolano ilegal na Aruba. Pa e ex Minister di Husticia esaki ta un hilaridad, un berguensa cu un mandatario ta duna un declaracion asina pa despues bisa cu e no ta sigur di e cifra aki, ora cu palo a cuminsa cay.
E ta tristo, Dowers a bisa, pasobra e cifranan ta disponibel y su persona mes por a duna Wever Croes e cifranan si el a pidie. Of si el puntra e hefenan di departamento, ya cu for di momento cu e problemanan a cuminsa escala na Venezuela Gobierno di Mike Eman a cuminsa tuma e pasonan necesario pa sigui e situacion di cerca, principalmente pa mira si tin un yegada grandi di ciudadanonan di e pais aki.
A cuminsa analisa e situacion for di 2015 ora cu tabatin denuncia ta wordo haci cu tin hopi Venezolano ta canando cu nan maleta riba caya, cu nan ta drumi na beach y cu ta bini Aruba simplemente pa swipe nan carchi, saca dollars y bay Venezuela haci negoshi cu esaki. AWEMainta tin cu remarca cu e tempo ey cu tabata hiba dollars Venezuela, no a tende Maduro ta keha of haci denuncia.
Den e conferencia Dowers a bisa cu e tempo ey oposicion a bisa cu Venezolanonan ta invadi Aruba. E cifranan cu e tin na su disposicion ta mustra cu e tempo ey Aruba a ricibi 1.2 miyon turista y di esaki 378.731 ta turista Venezolano cu a bini. Tabata controla cuanto a drenta y cuanto a sali, na final di aña. Na final a sali 377.700. Pues por calcula cu un poco mas cu 1000 turista a keda atras.
E cifranan di 2016 ta indica cu 1.1 miyon turista a drenta Aruba y di esaki 230.149 tabata Venezolano y un cantidad similar a sali, locual ta mustra cu algun shen turista Venezolano a keda atras. Pero mester tene cuenta cu na januari tin mas turista cu ta bandona Aruba cu locual ta drenta. Esaki ta nifica cu e Venezolanonan ta bandona e isla bek na inicio di aña. Pesey e cifranan di januari y februari ta mustra cu ta sali mas turista compara cu esnan cu ta drenta. Haciendo un analisis, por saca afo cu loke por a keda atras ta entre 1000 y 1500 turista den tur e añanan. Pues no por bisa cu tin 12 mil turista cu a keda atras.
Tampoco por bisa cu tur e hendenan cu a keda atras ta ilegal, pasobra nan por a drenta como turista y kisas a haya un permiso pa keda mas largo of a haya otro tipo di vergunning.
Pa loke ta e cifranan 2017, te cu juli, a drenta 54493 y a sali 56.602 turista Venezolano cu a drenta. E conclusion por ta cu e maneho hiba a demotiva e Venezolanonan pa drenta Aruba como turista y keda atras. E cifra di e salida, ta compensa e cifra menor di Venezolanonan cu a bandona Aruba na december 2016. Probablemente pasobra nan a sali den luna di januari, 2017.
Pues analisando e cifranan aki, nunca ta yega na un cifra di 12 mil Venezolano cu a keda ilegal atras. Mencionando e cifra aki y pa despues bisa cu e no ta sigur, ta un berguensa pasobra e ta mustra cu e no ta haciendo su huiswerk bon.
Dowers a sigui splica cu na aña 2015 a nenga entrada na 1500 turista y di esaki 1375 tabata Venezolano. Esaki pasobra Gobierno a cuminsa hiba un maneho hopi mas estricto pa preveni cu e hendenan sin entrada ta keda atras. Na 2016 a nenga entrada na 1444, di esaki 1200 tabata Venezolano. Na 2017 te cu luna di juli a nenga entrada na 417 turista di cual 289 ta Venezolano. Pues menos di e hendenan a cuminsa trata di drenta door di e maneho cu mester tin cierto cantidad di placa pa drenta Aruba. Na aña 2017 a deporta 417 Venezolano.
E problema di Venezolanonan y ilegalidad ta un reto pa tur e paisnan di Reino den Caribe, pa cual Aruba a hiba un maneho hopi estricto. A percura pa e departamentonan wordo fortalece cu mas personal, pero a kita algun di nan, sin cu nan tabata sa cuanto ilegal tabatin. No a bay tuma un “briefing” di e departamentonan concerni riba e situacion den e area y tur e peligronan cu esaki por trece cune.
Pa combati criminalidad y ilegalidad, a pone Kustwacht funciona 24/7, a pone un radar adicional pa cubri henter e area di Aruba, pa mitiga e riesgonan ya menciona.
Pa Dowers ta hopi straño cu den tur e reunionnan cu Wever Croes a tene como Informador, Formador y Prome Minister, e ta bisa di no tin ningun informacion oficial. Pesey ta un berguensa hopi grandi pa Aruba cu un Prome Minister ta bay papia di 12 ilegal pero ta bisa na mesun momento cu e no sa si esaki ta corecto.


text:
Na su salida di un bishita cu Formador Evelyne Wever Croes a haci na Gobernador Alfonso Boekhoudt, el a bisa cu e supervision financiero ta bay keda existi. “Mescos cu nos ta biniendo cu Camber di Integridad pa garantisa integridad, un instituto manera Begrotingskamer, un instituto financiero pa garantisa un finansa publico sano ta necesario y nos ta bay keda cu e supervision financiero,” Croes a bisa.
E deseo ta, el a sigui splica, ta cu pa un dia por bisa cu CAFT manera el a wordo impone door di Hulanda no mester di dje mas, ya cu nos tin nos propio Begrotingskamer cu tin tur garantia manera CAFT. E intencion no ta cu e Gobierno nobo ta yega kita CAFT. E motibo ta cu Aruba tin problemanan financiero masha grandi mes y “na e momentonan aki nos mester di cooperacion di Hulanda. Nos no ta bay cuminsa goberna cu un confrontacion cu Hulanda.” Despues si lo bini cu e Begrotingskamer cu lo tuma e tareanan cu aworaki CAFT tin.
Pa loke ta e ley di CAFT, unda ta menciona den e normanan cu por bay na un deficit di 5% y cu pa otro aña mester tin un surplus di 5%, “esakinan ta cosnan cu lamentablemente mi tin cu bisa cu mi no ta kere cu nos lo bay logra.” El a splica cu el a haya un presentacion di Finanza unda por a constata cu tin un deficit di 50 miyon florin y tin tur indicacion cu e lo bira 50 miyon mas (total 100 miyon), cu ta yega asina na un deficit di 10%. No tin ningun manera pa e wordo baha. Esaki ta haci cu “nos tin un problema hopi serio den e situacion financiero cu ta pone cu nos tin cu bay Hulanda. Nos tin cu bay Hulanda pa haci un apelacion riba nan sentido di cooperacion pa yuda nos sali di e situacion aki. Nos no ta bay bisa Hulanda cu nos no kier cumpli. Esey no t’asina. Pero ta importante pa Hulanda coopera cu nos y duna nos poco espacio.”
E suma di deficit di 195 miyon, Formador a bisa, no ta algo cu e pueblo por bay scupi di un dia pa otro, via medidanan. Di otro banda e no ta kere cu Hulanda lo pone cuchiu na nan garganta, ya cu si esaki sosode lo “recorda Hulanda cu nan ta co-responsabel pa e situacion aki. Hulanda pa 8 aña largo a permiti e Gobierno cu ta demisionario awo hinca e pais den debe, cu tur e gastonan cu nan a haci, cu un supervision di CAFT desde 2014. Asina mes e gastonan ta hopi mas halto cu ta permiti. Mi no ta kere cu Hulanda no por asumi e actitud di pone cuchiu na garganta.” Evelyne Wever Croes a bisa cu e tin hopi confiansa cu Hulanda lo yuda, y pa logra esaki ta formando un ekipo cu e miho hendenan cu por duna e mensahe via un plan serio. Yega Hulanda man bashi no ta yuda. E meta ta un situacion financiero Hulanda y e tin confiansa cu lo convence e Gobierno di e pais aki.


text:
Parlamentario Marlon Sneek den nomber di fraccion di AVP, ta manda palabra di pabien na Fundacion Digna Lacle Herrera, cu diamars ultimo a instala un team nobo cu ta bay dirigi e fundacion aki pa hiba e fundacion aki n’e siguiente nivel.
Mescos cu e slogan cu e fundacion ta uza di ‘level up’ e team nobo aki lo haci e trabou di ‘level up’ manera ya caba AVP ta conoci p’esaki.
Fundacion Digna Lacle Herrera ta un fundacion di formacion di Partido di Pueblo Arubiano y poco t’e partidonan aki riba nos isla y sigur den Reino, si nos mira nos islanan bisiña manera Corsou y Sint Maarten, poco t’e partidonan cu tin un fundacion asina cu ta encarga su mes den formacion di su candidatonan y den formacion y educacion di pueblo en general.
Na nomber di fraccion di AVP, lider di fraccion sr. Marlon Sneek, ta manda palabra di pabien na sr. Raycond do Nascimento, kende ta Presidente di e fundacion y sigur palabranan di pabien y hopi, pero hopi forsa y hopi curashi pa cada un di e miembronan di e fundacion aki, esta sra. Esther Gomes, sres. James Sneek, Tyson Lopez, Maurits Malmberg, Carlyle de Couteau y tambe sra. Gerlien Croes, kendenan a asumi e responsabilidad aki.
Nos por bisa c’un biaha mas nos un team cu ta consisti di profesionalnan manera e.o. drs. Do Nascimento, kende a caba di promove como doctor, sra. Gomes kende termina su estudio como hurista – abogado, sra. Croes tambe, sr. Sneek kende ta criminoloog, y tambe nos a tuma nota di Carlyle de Couteau, kende ta Director y Hefe di e Departamento di Directie Scheepvaart, sr. Tyson Lopez, kende tambe ta un hoben bon prepara.
Nos ta desea nan un biaha mas hopi exito y nos ta spera como fraccion di AVP p’e cursonan pa nos miembronan tambe sigui desaroya nos mes como fraccion di AVP pa di e forma aki nos sigui aporta na nos comunidad.
Nos ta den rumbo pa eleccion y ta importante pa Partido di Pueblo Arubiano y candidatonan nobo cu ta acercando partido kendenan lo bay asumi responsabilidad pronto, tambe ta bon prepara riba e nivel ey cu nos ta custumbra di dje y cu Fundacion Digna Lacle Herrera ta conoci pe.”


text:
E reglanan di e prome debate di eleccion organisa pa Camara di Comercio ayera a stroba cu por tuma un debate real entre e 7 partido politiconan. Solamente na final ora e politiconan por contesta preguntanan di publico, por a mira un poco discusion. Lider di RED Ricardo Croes a resalta, segun comentarionan.
E 8 pregunta prepara cada un acompaña cu un texto di introduccion di e topico, tabata largo y varios biaha complica. Siguramente cu e tempo limita di contesta. E formula pa dividi e preguntanan aki den 3 tanda unda tambe a limita e cantidad di partidonan pa contesta, no a funciona pa crea un debate. E 30 seconde reserva pa comenta riba otro tambe tabata mucho limita y asina corta casi cada discusion.
Remarcabel tambe tabata cu den tandanan, cual a tuma mayoria tempo, topiconan dominando bou publico manera criminalidad no a wordo atende. Tabata na final atrobe ora a cuminsa trata e preguntanan di publico, cu e topico aki a bin dilanti. Unda por mira cu e partidonan a keda draai den e mesun solucion di mas polis riba caya y mas inversion den tecnologico. Mientrastanto no a atende cu e causanan principal di mayoria di crimen: e mesun grupo di ladron cu ta keda cera pa termino cortico pa ora di sali ta cay bek den criminalidad; hoben den man di gang y aumento di arma di candela.
Corupcion y punta dede
Un otro momento remarcabel tambe a sosode na final di e debate, ora lider di PPA Benny Nisbet, cu henter anochi tabata fuerte den su palabra y acusacion di e gobernantenan actual y di pasado, a toca e punto di integridad den gobierno. Aki el a menciona e investigacion di corupcion unda ya un ‘minister mester a baha’ y segun sr. Nisbet ‘mas investigacion lo sigui’, unda el a punta dede pa minister Benny Sevinger di Infrastructura cu tabata sinta den sala.
Lider di RED, sr. Croes a continua riba e punto aki, declarando cu integridad y transparencia no ta existi den e diccionario di niun cu a goberna Aruba te awor. “Sorry mi man ta bay eynan tambe”, e politico ta bisa, punta dede atrobe na minister Sevinger.
Riba e punto aki prome minister Mike Eman a defende cu persecucion no ta afecta politica so pero ta trece ‘daño na imago di Aruba’. Y e ta recorda tambe ora Otmar Oduber tabata e ‘victima inocente’ di persecucion. Un remarca cu no ta parce asina inocente mirando cu sr. Oduber awor como lider di POR mes a trece documentonan den publicidad riba supuestamente corupcion cu tereno
Segun comentarionan mas tanto online por mira tambe cu lidernan di AVP, MEP y PPA no a trece mucho novedad den e debate. Sr Oduber di POR si a trece un mensahe cla dilanti, siguramente ora di papia entre otro di busca un solucion pa dump Parkietenbos awor, den un forma cu e mes a haci turismo (ATA como sui generis) y aviacion (Ansa), formando instancianan cu fondonan pa atende e asuntonan.
Aunke MAS y tambe UPP tabatin nan puntonan, di un of otro forma nan no a logra di trece nan mensahe asina cla pa dilanti cu e otro partidonan. Sinembargo e gran perdedo di ayera nochi dilanti un sala yen tabata e debate publico of miho bisa e falta di debate publico. Ya hopi trempan un imagen di un señora cu a pega soño den sala y cu e cameraman di Telearuba a capta, a bira un meme viral riba social media. Esaki a vocifera e opinion di hopi hende cu tabata sigui e programa na cas.
Pero tin un chens ainda pa KvK riba 17 di augustus unda nan lo organisa e di dos debate di eleccion.


text:
Siendo cu na Aruba mes tin e ekiponan aki
Ayera diabierna, un situacion a presenta na futuro rotonde di Cumana, caminda chauffeurnan di trucknan local a demostra nan malcontento blokiando trafico cu trucknan den oranan di atardi.
Esaki ta relaciona cu nan desacuerdo pa cu e decision di contratista Mota Engil pa importa trucknan for di Peru pa haci trabounan na Watty Vos Boulevard, siendo cu na Aruba mes tin e ekiponan aki.
E situacion a culmina na dicho rotonde, caminda Alto Comisario di Polis a presenta pa pone su mes na altura di esaki. A purba papia cu e chauffeurnan, kendenan a expresa nan malcontento pa cu e situacion ariba menciona. Unidadnan policial a pidi nan pa habri caminda bek.
Ta di spera cu un reunion lo tuma lugar pronto pa sinta cu e chauffeurnan y atende cu e problema aki debidamente.


text:
No tin nada mas bunita y satisfactorio ora cu bo por haci algo di curason pa un otro persona y cu e otro persona aki no solamente ta aprecia e gesto aki, pero cu tambe e ta gosa di dje.
Esaki a sucede durante Aruba Doet cu Club Kibrahacha 60+, caminda pa di dos aña consecutivo 10 boluntario di Mary Joan foundation conhunto cu 20 boluntario di Club Kibrahacha 60+ a bolbe organisa un actividad special pa e miembronan di Club Kibrahacha 60+. E biaha aki den forma di un dushi bustrip.
Ya pa 7:30 di mainta tur boluntario tabata tey presente na Club Kibrahacha 60+ pa di e manera ey cuminsa cu e preparacionnan neceario pa cu e mainta special aki. Pa 9:30 tur e 140 miembro participante tabata presente y cla sinta den bus pa asina e trip por cuminsa. Den un caravana di 4 bus di Arubus e recorido di Aruba a cuminsa. A pasa Ayo Rock Formation, Natural Bridge, Kapel di Alto Vista, Faro, despues a tuma e caminda via hotelnan, Linear Park, rotonde dilanti aeropuerto y a caba bek na Club Kibrahacha 60+. Un mainta seguramente hopi placentero pa e miembronan como tambe pa e boluntarionan. E ambiente tabata formidabel, caminda a combersa, intercambia idea, repasa algun bon storia di antes y a canta na smaak. Diferente miembro a aprecia e oportunidad di por a wak luganan di Aruba cu nan tin hopi tempo sin bishita, un di nan sigur ta e kapel di Alto Vista.
Club Kibrahacha 60+ ta desea di gradici e organisadonan, CEDE y Oranjefonds, di Aruba Doet pa e gran proyecto aki y pa a brinda e miembronan di Club Kibrahacha 60+ e posibilidad di participa cu un bunita actividad y ta spera cu Aruba Doet lo tey pa keda pa hopi anja mas. Alabes ta desea di gradici tur e boluntarionan di e mainta aki, di Mary Joan Foundation y di Club Kibrahacha 60+ mes, pa nan entusiasmo y motivacion pa duna nan tempo liber pa traha pa un bon causa. Tambe Club Kibrahacha 60+ ta desea di gradici Arubus pa a pone 4 bus disponibel y pa a brinda un servicio sublime. “Last but not least”, Club Kibrahacha 60+ ta desea di gradici tur su miembronan cu a participa cu e bustrip aki. Boso tabata merec’e. Nos ta spera di por sigui ofrece boso e servicio y e extra actividadnan. Boso a duna hopi caba pa Aruba, awor ta na nos pa por ofrece boso locual nos por, pa asina boso por sigui disfruta di boso etapa den bida di 60+.
Club Kibrahacha 60+ ta un club specialmente pa tur 60plussers di Aruba. Di dialuna pa diabierna ta ofrece diferente servicio y actividad manera Move cu Femmie, Dance Fit, Chi Cu Cha, Energietraining, Yoga, Smovey y Thera Fit. Tambe tin den cura un Yalp disponibel pa haci diferente ehercicio. Tin un Internet Café cu WiFi, caminda tambe por tuma les di uzo di computer. Tin posibilidad pa haci obra di man, tuma les di pintura, ta organisa regularmente diferente actividad y hopi mas. Den caso cu no tin transporte, Club Kibrahacha 60+ por ofrece e servicio aki. Cu un pago mensual di solamente Awg 25,- pa persona, por haci uzo di tur e posibilidadnan cu Club Kibrahacha 60+ ta ofrece.
Pa mas informacion por tuma contacto via number di telefon 582-8159 of por pasa personalmente na Piedra Plat 23. Por bishita tambe website di Club Kibrahacha 60+ of “like” nos pagina di Facebook.


text:
Cumpleaños Diasabra 30 October 2010
:D :D :D :D :D :D :D :D Heeeyyyyy Mjn Oct. 31 ta cumpli 60 aña, E Galan di cas “Mario O. Croes” mes mes. Felicitashon...
Algo unico den Reino Hulandes anuncia pa Minister Mike de Meza
Reduccion di gasto cu gobierno kier introduci pa Parlamentario y Ministernan ORANJESTAD- (AAN)-- Minister de Meza a anuncia e reduccion di gasto cu gobierno kier...
Awe mainta lo dicidi si Aruba lo haya Tropical storm watch of warning
ORANJESTAD(AAN):-- E desaroyo di e mal tempo cu tabata pasando den area di Trinidad ta wordo vigila tambe pa e islanan ABC. E ta biniendo...
Un grupo considerable di nos hobennan a cay den problema di droga y criminalidad
Segun Minister Dowers, nos comunidad tin un problema alarmante y preocupante: ORANJESTAD (AAN) -- Riba tereno di Husticia, Minister mr.Arthur Dowers a declara den conferencia...
Universidad di Aruba cooperando cu research pa cuantifica totalidad di adictonan ambulante na Aruba!
ORANJESTAD (AAN) -- Den entrevista cu DIARIO, drs. Randolf de Kort, di e area huridico di e Managemet Team di Verslavingszorg, a duna di...
Ta sinta critica tur hende pero awor cu un Santa Cruzero por haya un...
Ken por compronde e hendenan aki... Esaki tampoco no ta bon pa MEP! ORANJESTAD (AAN): E ultimo dianan aki algun hende di MEP ta sinta grita...
150 adicto a bay Hogares Crea boluntariamente, y OM a prepara 55 dossier di...
Drs. Rudolf de Kort: ORANJESTAD (AAN) -- Matutino DIARIO a acerca drs. Rudolf de Kort, miembro di Management Team di Verlavingszorg, ken tin su funcion...
Hospital ta hopi yen
Gerencia ta suplica docternan pa manda patient cas ORANJESTAD (AAN)* For di un carta cu ta circulando rond, por tuma nota cu gerencia di Hospital...
Malhechor cu machete por poco a kita pols afo di otro hende
ORANJESTAD.(AAN); Den Avenida Alo Tromp na haltura di hotel Bacarat, den oranan di anochi un homber a wordo maltrata seriamente cu machete. Tabata diahuebs...


text:
“Laga tur locual, cu ta sperami ta bunita. Laga tur locual, cu mi encontra na caminda ta bunita, Laga tur locual, cu ta rondona mi ta bunita. Laga tur locual mi laga atrás keda bunita. Y laga esakinan termina den tur buniteza.”
Cu honda pena nos ta anuncia fayecimento di :
Victor Hugo Hanley
*16 Sept 1949 – †23 Dec 2017
Ex empleado di Post Kantoor
Casa: Rosemelie Hanley-Coulanges
Yiu: Roland Hanley
Yiu di Criansa: Mario Coulanges (Inglatera), Exilene Croes y famia, Marianize Hassell y famia
Ruman Homber: James Hanley
Ruman Muher: Victoria Hanley, †Virginia Hanley
Sobrina y Sobrinonan: Candy y Phill Hanley, Junior y Carline Hanley (Miami), Taylor y Steven Hanley
Cuña: Mania Hanley
Comer y Comper: Piet Hassell y Belinda Hassell
Famia na Aruba: Roseline Thadal-Faustin y famia, Anly Faustin, Velicia Pierre Louis y famia, Roseline Cadet yfamia, Louise Magna y famia, Na Joselina, Eliane Sineus, Faveur Arnaud, Madam Pasteur, Beverly na Lamarre-Jones y famia
Amigonan: Meneer Krozendijk y tur su ex coleganan na Post kantoor.
Mihor Amigo: Rudy (Curacao) y demas bisiñanan di Village.
Demas famia na Aruba, French St. Maarten, Curacao, New York y Hulanda.
Si en caso den nos tristeza nos por a lubida algún persona of famia, nos tapidi nos mas sincero disculpa.
Acto di entiero ta tuma lugar Diasabra 30 December 2017pa 4or di atardi na Misa Santa Teresitana San Nicolas y despues saliendo pa Santana Central na Sabana Basora. Nos defunto stima lo ta reposa for di 2or di atardi na Misa.
Adres pa condolencia: Ad Patres Funeral Home, Diabierna 29 December 2017 for di 7:00 pm pa 9:00 pm
Nos ta lamenta cu después di entiero nos no ta ricibi bishita di condolencia na cas
Staff y personal di Ad Patres funeral home ta extende nos mas sincero condolencia na famia di e fayecido.


text:
24 di òktober 2016. Entidat Públiko Boneiru i diferente organisashon lokal ta traha huntu na e proyekto pa rekobrá mantenshon retrasá di naturalesa. Ta trata di preservashon di ref di koral, uzo duradero di naturalesa, i proyektonan ku ta fortifiká e union entre naturalesa, agrikultura i turismo. Ta finansiá e proyektonan ku ‘fondo pa naturalesa’ di reino.
Kooperashon
Ta pa di promé biaha ku gobièrnu lokal i organisashon lokal ta trata huntu ku otro na un eskala asina grandi i pa un periodo di algun aña na proyekto pa naturalesa. Tur partido envolví ta masha entusiasmá ku e aserkamentu konhunto. I mas ainda pasobra por mira resultado di e esfuersonan mesora i ta konsiderá nan komo masha positivo.
Tur hende por sigui progreso di e proyektonan via facebook. Entidat Públiko Boneiru a traha huntu ku e organisashonnan konserní un página riba facebook ku yama ‘Nos ta biba di naturalesa. Riba e página tin informashon tambe di proyekto riba tereno di shushi i awa shushi ku ta realisá en koperashon ku Selibon i WEB. Aktualmente ta trahando un website ku ta splika kontenido i ta duna informashon di fondo tokante e proyektonan pa ambiente di biba i naturalesa. Probablemente e website akí lo ta aksesibel fin di aña.
Projektonan
Un proyekto ku tin algun tempu andando kaba ta e asina yamá Plan pa Desaroyo di Kunuku(Plattelands Ontwikkelings Plan, POP). Meta di e proyekto ta pa rebibá kunuku degenerá. Banda di esei e proyekto akí ta dirigí riba agrikultura duradero i krio di kabritu duradero. Uso di nobo di awa shushi purifiká pa kultivo di mata ta krea tambe posibilidat
nobo. BAAB i fundashon Wayaká ta ehekutá e proyekto akí.
E organisashonnan akí ta ehekutá un proyekto tambe pa para eroshon i redusí molèster di awa den bario i alabes hasi e balornan di naturalesa mas grandi. Komo parti di e proyekto akí e organisahonnan ta drecha pos di awa, dam i roi. Nan ta traha algun lugá kaminda nan a koba diabas pa para por kome i traha nèshi.
I nan ta koba parti di saliña pa asina mehorá e balornan di naturalesa manera área di awa. Un otro proyekto ta dirigí riba restorashon di naturalesa i mehoramentu di aksesibilidat di zona di Lac i part sùit di kosta. STINAPA, Sea Turtle Conservation Bonaire i Wild Conscience ta envolví den esei.
Por último ta asina ku Wolfs Company tin huntu ku STINAPA un proyekto den ehekushon ku ta dirigí riba nominashon di Parke Marino Boneiru riba lista di Patrimonio Mundial.
Tin algun otro proyekto den preparashon. E proyektonan akí ta trata kontinuashon i ampliamentu di krio di kabritu duradero, protekshon di kueba i plantamentu di palu nativo na Kralendijk. Finansiamentu di e proyektonan ta bini di un kontribushon spesial di gobièrnu di reino pa naturalesa na Hulanda Karibense. Pa Boneiru ta trata un suma di 5 mion di dòlar durante un periodo di tres aña.
Pa mas informashon: https://www.facebook.com/nos-ta-biba-di-naturalesa-539435279585019


text:
Willemstad - Djasabra 10 di desèmber 2017, alrededor di 08.24 or, Sentral di Polis a dirigí un patruya na un kas den área di Buena Vista pa un kaso di maltrato relashonal.
Na yegada di e patruya na e sitio polis a topa un dama ku frenta i man robes hinchá. For di un investigashon preliminar ku polis a realisá na e sitio e dama a deklará na polis ku su partner a menasé i maltrat’é ku diferente opheto.
E dama víktima a keda transportá ku ambulans pa Poliklínika di SEHOS pa tratamentu. En konekshon ku esaki polis a detené e partner, e hòmber sospechoso F.S.M. nasé na Sto. Domingo di 36 aña di edat pa menasa i maltrato relashonal.
A presentá e sospechoso dilanti di un Fiskal Ouksiliar ku a ordená su enkarselashon pendiente mas investigashon.


text:
ORANJESTAD (AAN) – Nos ta jegando e fecha unda nos ta recorda e nacemento di Cristo Jesus y tambe nos ta jegando na final di otro aña.
Sv Britannia por wak atras ariba un aña hopi exitoso y un biaha mas nan kier a gradici tur nan boluntarionan, directiva, comisionnan, mayornan, coachnan y tur persona of instancia cu a y ta coopera cu nan organisacion.
Tambe nos kier a gradici tur nan sponsernan cu tur aña fielmente ta contribui na bienestar di e muchanan y adelanto di Aruba. Un bon Pasco y un feliz aña 2018.


text:
Declaracion di Sint Maarten y Hulanda pa fortificacion di mantencion di ley
Conhuntamente Sint Maarten y Hulanda ta atende fortificacion di mantencion di ley na Sint Maarten. Esaki ta loke ministernan Richardson di Husticia di Sint Maarten y su coleganan di Hulanda, esta minister Plasterk di Asuntonan Interno y Relacionnan di Reino y minister Van der Steur di Seguridad y Husticia, a discuti awe.
Mas trempan durante e aña aki ya caba e deliberacion Hudicial di Cuater partido (e deliberacion periodico entre ministernan di Husticia di Sint Maarten, Hulanda, Corsou y Aruba) a opina cu mester fortifica e mantencion di ley. E mandatarionan ta enfatisa cu fortificacion di Cuerpo Policial di Sint Maarten (KPSM) y un acercamento dinamico di criminalidad cu ta surpasa frontera y criminalidad cu ta mina y corupcion, ta na beneficio di poblacion di Sint Maarten y di Reino.
E protocol organisacion di un camber di integridad y fortificacion di mantencion di ley, tal manera a cumbini dia 24 di mei 2015 entre Sint Maarten y Hulanda, ta keda na vigor. Ta institui un camber di integridad independiente na Sint Maarten. Pa cumpli cu e Protocol ta haci otro palabracionnan tocante e forma di combati criminalidad cu ta mina y surpasa frontera, labamento di placa, traficacion di droga, atraco, traficacion di hende y contrabanda.


text:
Independensia di Parlamento a wòrdu trapa dor di Gobièrnu di Kòrsou
Hèrmènt di kontrol di Parlamento ku ta Kontrolaria General (ARC) a wòrdu buta lam dor di Gabinete Rhuggenaath
Ku e akshon di gobièrnu pa para e kaso den korte di ARC kontra di UTS e Moshon di 9 di desèmber 2014 ku 17 voto PRO kaminda a aprobá pa Kontrolaria General (ARC) hasi un investigashon profundo den UTS a bai den ko’i sushi (https://www.scribd.com/document/360620360/Moshon-II-Aproba-OV-9-dec-2014-Investigashon-di-ARC-riba-UTS). UTS ta e mesun kompania di gobièrnu ku den e dianan aki a anunsiá ku bendishon di gabinete Rhuggenaath ku lo bai manda 280 mama i tata di famia kas.
UTS a pèrdè miónes di florin na Sürnam, St. Kitts i diferente otro aventuranan den region, negoshinan mal hasi i sin tene kuenta ku desaroyonan teknológiko, tarifanan di internèt super haltu ku ta motibu ku mas ku 50% di kasnan na Kòrsou no ta dispone di un konekshon di internèt. Miéntras ku internèt no ta un luho mas, sino un medio edukashonal.
Asina nos por kontinuá menshoná kosnan inkorekto ku a tuma lugá bou di maneho di e gerente aktual, pero gobièrnu ta skohe pa protehé e gerente i para e posibilidat di un kontrol di parti di esnan ku tin ku kuida interes di pueblo.
Un Promé Minister responsabel mester aktua na interes di pueblo, sr. Gilmar “Pik” Pisas dia 31 di mart 2017, dunando rèspèt na e moshon ku mayoria den Parlamento a aprobá pa laga investigá UTS, sr. Pisas a permití ARC pa bai den “Cassatie” despues di a haña konseho hurídiko positivo i tambe ora Korte di Kasashon (Hoge Raad) a aprobá dia 28 di aprel 2017 e petishon pa apelashon mirando ku tin sufisiente base pa atendé e petishon di kasashon di ARC kontra UTS.
Karta di Kontroloria General 29 di sèptèmber 2017: https://www.scribd.com/document/360620245/Karta-Di-Alg-Rekenkamer-29-September-2017-Na-Staten
Dia 27 di sèptèmber último, Gabinete Rhuggenaath ta drei bek e desishon di sr. Pisas i ta skohe pa tira e moshon di Parlamento di Kòrsou di 9 di desèmber 2014 den ko’i sushi, ki sentido tin pa Parlamento reuní den debatenan maratóniko pa debatí kon ta manehá propiedatnan di Pueblo ku ta pèrdè miónes di florin sin duna ningun kuenta i rason anto gobièrnu ta aprobá pa para e desishon aki pa asina blòkia kontrol den e N.V. aki.
Ta ora tin kos di skonde ta blòkia kontrol, ta ora tin kos robes ta sosodé ta blòkia kontrol. Ta kontra di korupshon, pero no ke kontrol den UTS, ta papia di transparensia pero ke obra den skuridat. Pueblo tin derechi di sa tur lokual ta sosodé den su kompanianan, paso ora kos bai malu ku e kompanianan ta sèn di pueblo for di presupuesto ta usa pa drecha nan finansieramente.
Lo no ta un sorpresa pa frakshon di MFK ku e moshon akseptá siman pasa pa kontrolá e benta di Kas di Kòrsou pa medio di un investigashon di ARC tambe gobièrnu lo no laga esaki tuma lugá no opstante ku Parlamento a disidí pa laga hasi un kontrol.
Ku e koalishon di PAR-MAN i PIN definitivamente nos demokrasia a pèrdè kontenido i Parlamento a pèrdè su karakter independiente. Agènda di reunion den Parlamento ya ta wòrdu traha a base di e agènda di gobièrnu i no ta duna rèspèt na preokupashon di miembronan di Parlamento di Kòrsou, reunion ta tuma lugá ora Ministernan nan por i ke.
Ta dirigí Parlamento su trabou i outoridat for di Fort Amsterdam 17.
MFK ta spera ku trahadónan di UTS i nan representashon sindikal lo no akseptá, ku un biaha mas ta sakrifiká empleadonan pa un solo hòmber por kontinuá ku un maneho sin vishon i ku bendishon di gobièrnu pa no laga kontrolá su maneho.
Kòrsou, 3 di òktober 2017
Gerrit F. Schotte


text:
Kralendijk - Riba djabièrnè 5 di yanüari 2018 a drenta denunsia di un ladronisia na kaminda turístiko, kaminda deskonosínan a bai ku pertenensia for di un outo stashoná, e outo aki no tabata na lòk.
Notisianan di polis di djamars 02 di yanüari te ku djaweps 04 di yanüari 2018
Kralendijk - Riba djamars 2 di yanüari sentral di polis a risibí notifikashon di kandela den un mondi den besindario di e bario Mexico. E patruya ku a bai na e sitio na yegada a konstatá ku ta un outo i algun sushi tabata na kandela. Brantwer a bin na e sitio i paga e kandela.
Notisianan di polis di djabièrnè 6 di òktober te ku djaluna 9 di òktober 2017
Kralendijk - Djabièrnè 6 di òktober, alrededor di 2.30 or di mardugá a detené un hòmber di inisialnan L.J.E.I. riba Kaya Nikiboko Nort despues di un persekushon kòrtiku, en konekshon ku e tabata poniendo seguridat riba kaya den peliger; e tabata buta ‘fever’ na altura di e rotònde di ‘Surnan di Roosendaal’.
Kontrol di tráfiko i arma di kandela falsu konfiská.
Kralendijk - Riba djárason 22 di novèmber den oranan di atardi tabatin kontrol di tráfiko riba Kaya Internashonal. Durante di e kontrol aki a kontrolá 55 vehíkulo i total a parti 20 but pa vários infrakshon.
Notisia di polis di djabièrnè 6 di òktober 2017
Kralendijk - Riba djabièrnè 6 di òktober, pa mas o ménos 1 or di mardugá sentral di polis a risibí notifikashon ku un persona a bira malu.
Notisianan di polis di djaweps 16 di novèmber te ku djaluna 20 di novèmber 2017
Kralendijk - Riba djabièrnè 17 di novèmber 2017, alrededor di 5 or di mainta, dos entrada hudisial a tuma lugá den e barionan Nikiboko i Tera Kòrá. Den bario di Nikiboko a hasi 2 detenshon.
Notisianan di polis di djaluna 25 di sèptèmber te ku djárason 27 di sèptèmber 2017
Kralendijk - Riba djaluna 25 di sèptèmber a drenta keho di destrukshon di un outo na e sitio di sambuyá Oil Slick Leap. Entre 2 or i 3 or di atardi a destruí e bentana di pasahero patras di e outo ku un piedra miéntras e doñonan tabata sambuyá.
Notisianan di polis di djárason 11 di òktober te ku djabièrnè 13 di òktober
Kralendijk - Riba djárason 11 di òktober a drenta denunsia di ladronisia di un karbureter di skuter riba Van Tonningen weg. E ladronisia a tuma lugá entre djamars 10 di òktober 11 or di anochi i djárason 11 di òktober 6.45 or di mainta.
Ruta turístiko direkshon Karpata será temporalmente
Kralendijk - Awe djaweps den oranan di mainta un trùk di Curoil ku kombustibel a bòltu na altura di Karpata. Pa e motibu aki e ruta direkshon Landhuis Karpata, 1000 steps i Rincon ta será temporalmente.
Notisianan di polis di djaluna 9 di òktober te ku djárason 11 di òktober
Kralendijk - Riba djárason 11 di òktober 2017 a drenta keho di ladronisia di un skuter na kaya Bachaquero, e ladronisia a tuma lugá entre 12 or di mardugá i 5 or di mainta.
Notisianan di polis di djabièrnè 25 di ougùstùs te ku djaluna 28 di ougùstùs 2017.
Kralendijk - Na Kaya Pueblo a bin topa ku dos outo bieu riba tereno públiko. Ta trata di un Mitsubishi kolo kòrá i un Toyota Tercel kolo shinishi. Polis ta pidi doño (nan) di e outonan pa kita esaki nan denter di dos siman. Si esaki no sosodé, polis lo kita e outonan.


text:
Opinion Publico: Diamars mainta un ciudadano ta aserca redaccion di masnoticia reclamando algo cu nan tin basta tempo pa pidiendo ayudo di Cuerpo Policial y nada ta ser haci. Nan a informa nos cu na mas cu un ocasion ta yama 100 y no tin ningun oyido di central di Polis of ta warda un morto cay pa actua???
E ciudadano cu ta un persona cu tambe ta core banda di caminda a comenta cu e homber di 36 aña M.Vrolijk tin trafico di Noord pa Arashi na un peliger pa tanto automobilista y esnan cu ta core banda di caminda como deporte. Unda e no ta respeta hende cu ta core y tambe ta tira auto riba peatonnan, di cual esei ta castigabel pasobra ta un intento di asesinato. Diamars mainta e mes un homber aki coriendo un Pickup Isuzu blanco A-30718 tabata core iresponsabel pasando autonan manera loco pa e bay sconde den mondi na Arashi.
Riba 7 di Mei 2017 un facebook page 297sport a publica foto di e mes un chauffeur aki con por poco a trapa personanan coriendo banda di caminda ni pa e baha velocidad como respet. Den luna di Mei central di polis a manda patruya bay para e chauffeur aki te den cura di Garage Central pa core ireponsabel riba camindanan di Aruba. E ta core su pickup sin plachi number patras y tur dia ta core iresponsabel e ciudadano ta comenta.


text:
Mientras cu proyectonan similar ya ta operando exitosamente den Caribe, desaroyadornan di un eco-resort na Isla di Oro ta sigui avansa diligentemente pa Aruba no keda atras den e mercado emergente aki.
No solamente ta trahando pa cumpli cu tur rekisito legal di pais Aruba, pero tambe sigui e recomendacionnan haci pa tur NGO ambiental local.
E estudio di ‘Environmental Impact Assesment’ ta cla y den transcurso di siman a presenta su resultado na varios instancia publico y priva.
Adicionalmente, desaroyadornan ta desea di expresa nan sosten total pa cu e iniciativa di inclui e area di Isla di Oro entre e 16 zonanan natural proteha cu a keda propone na Parlamento di Aruba.
“For di prome instante nos a demostra un boluntad sincero pa traha cu tur sector di Aruba y na beneficio di su pueblo y industria turistico y esey no a cambia,” asina Franz Sydow, representante di e grupo desaroyador di Zoetry Isla di Oro Resort a duna di conoce.
“Nos t’e promenan cu ta apoya e idea p’e area di Isla di Oro cay bou di un structura legal di proteccion. Esey ta cuadra cu nos pensamento y pa cual nos a bin ta prepara.”
Den estudionan haci, desaroyadornan a identifica e multiple reto cu e eco-sistema na Isla di Oro ta afronta.
Pesey ta boga pa ehecuta lo mas pronto posibel programanan di limpieza riba tera y mey-mey di mangelnan, restauracion di coral y control responsabel di sangura, entre otro accionnan. Desaroyadornan tin plannan ya elabora pa yuda rescata y resguarda y preserva henter e zona.
Den transcurso di siman pasa e desaroyadornan di Zoetry Isla di Oro Resort a sostene encuentronan cu Parlamento di Aruba, Aruba Trade & Industry Association (ATIA) y agencianan ambiental di e isla, pa presenta e conclusionnan di e EIA elabora p’e prestigioso compania Langan International.
E documento di mas 300 pagina a haya elogio di mas di un persona, incluyendo defensornan ambiental, indicando cu nunca a yega di mira un raport asina extenso y specifico.
Na tur instante, tabatin oportunidad pa haci pregunta directo na Chip Day, Senior Environmental Project Manager.
Na final di cada ocasion, e reaccion di e audiencia tabata uno positivo basa riba e manera serio, amplio y detaya con ta anda cu e proyecto.
Aki, un biaha mas, e desaroyadornan a reitera nan compromiso di ehecuta un proyecto cu ta 100% eco amigabel y cu den ningun forma ta afecta e flora y/of fauna di e lugar.
Al contrario, kier trece un dimension adicional n’e vision di sostenibilidad cu Aruba ta carga como bandera na mundo henter.
Otro isla y destinonan den Caribe ya a tuma e paso y a establece nan presencia den e segmento di eco turismo.
Sandals a habri un resort igual n’e concepto di Isla di Oro, na Jamaica na fin di 2016 y ta trahando riba un di dos riba e isla di St. Lucia cu ta cla pa ricibi su prome huespednan na mei proximo.
Mexico tambe tin compleho di bungalows riba awa cu El Dorado Maroma serca di Cancun y hopi otro mas operando caba of bou construccion na Belize, Turks & Caicos, Cuba y te hasta Disney ta drenta e wega cu un compleho den un lagoon di Orlando.
Desaroyadornan di e eco resort Zoetry Isla di Oro keto bay ta sigui extende nan invitacion na organisacion y individuonan critico di e proyecto, pa sinta y intercambia informacion p’asina por forma un opinion mas informa y obhetivo di e proyecto.
Ta dispuesto pa traha hunto na beneficio di Aruba su naturalesa, sin cu esaki ta kita oportunidad pa Aruba y, en special, e pueblo di Pos Chikito y Savaneta tambe por conoce un progreso socio-economico.
Den e multiple reunionnan sosteni cu Gobierno, NGO’s, semper a solicita nan opinion y recomendacionnan.
Desaroyadornan ta invita cualkier NGO pa colabora den e estudio ambiental mas grandi y extenso cu a yega di haci den e area. Esaki ta un oportunidad unico pa traha hunto den ekipo y haci di Aruba, y en special, e area di Pos Chikito, un ehempel pa sigui rond den Caribe caminda comunidad, Gobierno, sector priva a bin hunto pa crea un desaroyo ecologico, comunal y economico.


text:
‘Con mi mester medita?’, asina mi sobrino a puntra mi… ‘Mi kier sinja medita pa asina mi trese mas trankilidad den mi cabes. Mi ta pensa mucho hopi… continuamente. Mi a purba scucha musica suave, pero mi no por stop mi pensamentonan!’.
‘Oei, esey mes ta e problema,’ mi contesté. ‘Hopi hende ta pensa cu nan mester stop nan pensamentonan ora nan ta medita. Pero e berdad ta cu nos pensamento nunca ta stop. Loke ta importante ta pa ta conciente cu bo ta pensa, acepté y lag’e los… awor bo ta creando espacio pa un poco mas trankilidad. Pensamento lo keda bin y bay y ta bon pa bo djis tin pas cu esaki’.
Continue reading “Con mi mester medita”
E recuerdonan di nos infancia… Ken Mangroelal, filosofo y escritor ta mira bek riba su bida na Aruba….
Un contribucion di Ken Mangroelal
De wereld was voor mij in zones verdeeld: plekken waar ik mocht komen en niet. Streng verboden waren de ‘Bachelors’ Quarters’, het terrein dat aan onze woonwijk grensde waar contractarbeiders woonden die werkten bij de olieraffinaderij; de ‘village’, een dorpje waar de huisjes – schots en scheef – waren opgetrokken uit sloophout en golfplaten van zink, en beschutting boden aan de have-nots; en tenslotte de zwarte kerken. Met het laatste verbod had ik de meeste moeite. In het begin als ik langs zo’n kerk liep, versnelde ik mijn pas.Maar vaak klonk er gezang van een passie, devotie en spiritualiteit doortrokken dat ik er koud van werd. Om van deze verboden vrucht te kunnen genieten hield ik de pas steeds vaker in.
Moggie, zangeres en pianiste en hoge priesteres voerde onder haar satanische begeleiding de gemeente tot een diep, intens, waanzinnig belijden van haar geloof. Soms zo schrijnend dat ik er bang van werd. Voor mij was zonneklaar: deze mensen zijn bereid te sterven naast Christus aan het kruis.
De laatste keer dat ik Moggie zag was op Goede Vrijdag, op het heetst van de dag. Zij lag midden op het kruispunt voor de kerk op het zinderend hete asfalt in gekruisigde houding.
De politie en de geneeskundige dienst moesten worden ingezet om haar van haar via dolorosa af te leiden.
Ja, haar geloof was diep en bloedserieus. Misschien was zij na die dag van alle zonden vrij. Haar vervoering heeft nooit meer in de straat geklonken.
© Ken Mangroelal
Al Figaroa ta bisa: ‘E storia ta toca un tema di orguyo, Arubiano y di un bida diario di cualkier hende. Y sin lubida cu tur dia por ta un dia yena cu inspiracion’. Y e ta toca bo curason. Lesé!
Un storia di Al Figaroa
Mi ta lanta mainta y e prome cos cu ta pasa den mi mente ta mi famia. Demasiado mi ta stimanan y nunca lo mi no kier perdenan. Un pensamento poco egoista, pero e amor ta mucho fuerte pa laga bay. E ta algo cu mi kier bisanan tur dia, pero mi no por, sea e palabra no ta yega of mi no ta cercanan. Cuanto mi ta antoha pa keda ripiti e palabranan: “Mi ta stima boso”. Pero pa awoki ta letra y rima so mi tin.
Dia ta sigi y mi mester lora cune. Solo ta kima y mi tin hopi di gradici. Caminda mi ta para awe mainta cantidad di mucha chikito ta pasa cantando cla pa bay scol. “Aruba nos baranca, perla den lama, nos ta canta cu orguyo, Arubiano nos tur ta”.
Continue reading “E Dia Perfecto”
E storia di e potret di mi tata…un experencia berdad di Checkpoint Color
E potret adhunto ta refleha un famia felis… un mama cu jiu cu pa prome biaha ta bay pasa un dia di tata sin nan tata y casa stima. Lando tabata un casa cu tabata companja y sostene Shirley den tur actividad social. E tabata un tata y guia ehemplar pa su yiu homber. E potret ta nan consuelo ora nan corda riba nan casa y tata. Awo, bo por imagina bo cu tin hende na mundo cu tin tur placa di mundo, pero nunca a conoce nan tata. Nan ta gasta mes tanto placa cu ta necesario pa biaha y sigi e pistanan di nan tata, pero no ta logra. Nos ta bay conta bo un storia cu a pasa berdad.
Continue reading “Tip di Checkpoint Color: Importancia di un potret”
Bo kier pasa un dushi rato? E workshopnan creativo ta sigi diabierna atardi y diasabra merdia na Certified, den e gang pariba di Huchada.
Un dushi rato tabata loke e participantenan a pasa durante e workshop di reciclahe di Comprondiendo Bida. Den un ambiente relaha nan a traha cadena, renchi orea, armband y decora bela.
Hopi hende den comunidad a lo largo di tempo a sinja conoce Comprondiendo Bida como un projecto cu ta contribui na un miho bida y comunidad. Pesey e tipo di actividad asina ta juda nos haja mas trankilidad, creatividad y alegria den nos bida. Tur esaki ta elementonan cu e participante a encontra den e workshop. Banda di esaki sigur e lo contribui tambe na ‘reduci’ gastonan ora bo mes por traha bo asesorio of traha bo mes regalo ora di un fiesta. E workshopnan ta sigi diabierna atardi y diasabra merdia na Certified, den e gang pariba di Huchada.
- Diabierna, juni 17, 5.30 – 6.30 or atardi: workshops Candle Decoration y Traha Karchi: mucha y hende grandi: AWG. 10, tur material inclui.
- Diasabra, juni 18, 2.00 – 3.00 or atardi: workshop Traha Karchi: mucha y hende grandi: AWG. 10, tur material inclui.
- Diasabra, juni 18, 3.00 – 4.00 or atardi: workshop Traha cadena, armband y renchi orea: mucha y hende grandi: AWG. 25 , tur material inclui.
Pa mas informacion por jama Ingrid Werleman, tel. 741 3300. Adhunto por haja un impreshon di e prome workshopnan.
Con hopi abo sa di higiena y seguridad den e spa cu bo ta bishita? Aki Beauty with Style ta duna algun tips balioso pa bo paga tino riba nan. Hopi importante… ta bo curpa, cuid’e!
Nos curpa ta nos tempel, pesey nos mester cuid’e… Nos curpa ta hopi importante… e ta contene nos celebro, nos alma y nos wesonan, organonnan, nos musculo y tehido. Sin nos curpa, nos no tin bida na mundo. determina nos calidad di bida… nos curpa merece cuido, bon cuido. Pa e motibo aki nos mester ta conciente con nos ta cuid’e y ken nos ta laga juda nos cuid’e. Den e temponan druk cu nos ta biba aden hopi di nos ta bay un salon of spa pa tuma un masashi. Y cada salon ta hasi su esfuerso pa duna un miho servicio posibel. Toch tin ora tin cierto detayenan cu ta skip na atencion di e hendenan cu ta traha eynan. Pa e motibo aki diferente pais a determina standardnan internacional pa garantisa un nivel di higiena, cuido y rekisitonan ambiental den cada salon of spa.
Continue reading “Tips importante pa bo sa ora bo bay un spa”
Ora droga drenta nos cas… y e ‘algo cu falta den nos bida… Ramiro Richards ta comparti di curason… pa nos por pensa riba e cosnan di balor real den bida…
Awe mi tabata mira un programa di Comprondiendo Bida cu mi a graba hopi anja pasa cu Ramiro Richards. E tema tabata ‘Ora droga drenta nos cas’. Un combersacion di curason pa curason cu un persona cu a jega na e parti mas abou den drogadiccion y a sa di recupera pa awe e ta un ciudadano respeta.
Cu hopi sinceridad Ramiro a comparti cu e motibo pa su persona a cay den drogadiccion ta e sentimento di ‘Algo cu a falta den mi bida’… Ramiro ta sigi bisa ‘E sentimento cu mi ta parti di algo of di un hende…’ Esaki ta pa un mucha importante, pa sinti cu e ta parti di un famia. Pa e sinti e calor y aceptacion. Cu e ta bon bini den un famia. E ta bisa: ‘si e no ta sinti esaki e ta bay busc’e otro caminda… y un caminda facil awendia ta den droga.’
Ramiro ta bisa cu no obstante tur e atencion y cuido cu nos ta haja di nos famia, hopi di nos a sinti un falta di algo mas. Un band mas estrecho, e sentido di ‘pertenece’, di seguridad…
Continue reading “Algo Cu A Falta Den Mi Bida Y Cosnan Di Balor Real”
Diahuebs, juni 9… CANAL 22… despues di noticia… Hans Geerman y Ingrid Werleman ta papia riba taboe den un comunidad y si por kibr’e… mi ta invita bo pa sintonis’e…
Diahuebs, juni 9… CANAL 22… despues di noticia… Hans Geerman y Ingrid Werleman ta papia riba taboe den un comunidad y si por kibr’e… mi ta invita bo pa sintonis’e…
Lesa tambe e articulo riba taboe ‘Influencia di taboe riba comunidad – di Drs. R. Piternella.
Nos ta aprecia bo comentario y sugerencianan riba e tema delicado aki…
De Wit & Van Dorp Stores ta sostene projectonan cultural y creativo. Pakico? Pasobra nan ta kere den duna bek na e comunidad cu ta sostene nan…Awe un relato di un exposicion recien di Franco Koolman cu e titulo ‘E Arubiano Nacionalista’: 25 Aña di Status Aparte.
Desde hopi anja De Wit & Van Dorp Stores ta sostene projectonan cultural y creativo. Van Dorp Bookstore ta conoci specialmente pa e promocion di bukinan den Papiamento. Pero ainda tin hende cu no sa cu Van Dorp ta sostene tambe projectonan cultural y creativo. Asina den e ultimo lunanan tabatin un actividad impresionante cu tabata e exposicion di Franco Koolman. E biaha aki e exposicion ta titula ‘E Arubiano Nacionalista’: 25 Aña di Status Aparte.
E prome exposicion di Franco Koolman tabata na aña 2008 y tabata titula Arte y Historia di Aruba. Franco Koolman a cuminsa pinta na aña 1999. Franco nunca a sigui un curso di pintamento. El a ser inspira dor di e conocido pintor Arubiano Johannes Donati. Su estilo di pinta ta realistico y irrealistico. Hopi di su cuadranan tin e tema historico manera casnan y situacionnan historico.
Continue reading “De Wit & Van Dorp Stores ta sostene projectonan cultural y creativo”
Pakico saca un mucha di su ambiente confia, si e ta e victima di un adulto cu a maltrate? Cos pa pensa riba dje! Un ehempel di Hulanda…
De gemeente Rotterdam heeft een nieuw wapen tegen kindermishandeling: het actief inzetten van huisverboden. Dat gebeurt nu al met enige regelmaat, maar Rotterdam wil het structureel gaan inzetten als aanvulling op bestaande maatregelen, zoals het kind uit huis plaatsen onder toezicht van de kinderbescherming. Dit protocol maakte de Rotterdamse wethouder Hugo de Jonge vandaag bekend. Het instrument moet ook sneller worden ingezet als professionals, zoals onderwijzers of peuterspeelzaalmedewerkers, sterke vermoedens hebben dat de veiligheid van het kind in het geding is. Het Openbaar Ministerie in Rotterdam heeft het idee om huisverboden vaker in te zetten bij kindermishandeling bij de gemeente geïnitieerd.
Continue reading “Tip pa maneho social. Rotterdam – kind slaan, huis kwijt”


text:
Gezaghèber di entidat públiko Boneiru ta partisipá ku mester entregá petishonnan pa pèrmit den kuadro di ‘Algemene Politie Keur’ i ‘buffetvergunning’ pa aktividatnan den e periodo di 19 di desèmber 2016 te 9 di yanüari 2017 pa mas tardá 25 di novèmber 2016 i pa aktividatnan di 10 di yanüari 2017 te 29 di yanüari 2017 pa mas tardá 16 di desèmber 2016. E departamentu di Asuntunan Hurídiko i General (JAZ) ta será for di 19 di desèmber 2016 te 30 di desèmber 2016.
Mester entregá i buska tur petishon i pèrmit na e departamentu di Asuntunan Hurídiko i General na Bulevar J.A. Abraham 27. Ta trata aki di entre otro petishon pa pèrmit pa organisá un entretenimiento públiko, un aktividat ku ta aksesibel pa públiko i/òf toka músika, por ehèmpel den kaso di aktuashon di gruponan di gaita, aguinaldo, barí i tambú. Ta trata tambe di petishon pa pèrmit pa bendementu di kuminda i bibida.
No ta duna pèrmit pa aktuashon di gruponan musikal na e siguiente sitionan: henter Kaya Korona, Ons hoekje na Kaya Avelino J. (Abechi) Cecilia, skina di Kaya L.D. Gerharts/ Kaya Lib. Simon Bolivar (antes Swiss Châlet i Super Corner), skina di Kaya Grandi i Kaya L. D. Gerharts (Centro), Kaya Nikiboko Nort i Sùit i Kas di Hadrei (Cosy Corner) na Kaya Minguel Pourier. Ta permití aktuashon na e kiosko na Plaza Fraternan di Tilburg solamente riba djadumingu, pero no durante e oranan ku ta tene santu sakrifisio di misa den Misa San Bernardo.
Minimalmente dos dia promé ku un aktuashon mester buta e departamentu di tráfiko di Kuerpo Polisial di Boneiru na altura di e aktuashon aki. Den kaso di un aktuashon na e kiosko na Plaza Fraternan di Tilburg mester partisipá esaki por lo ménos un siman adelantá na e departamentu di tráfiko di Kuerpo Polisial di Boneiru.
Gezaghèber ta partisipá alabes ku ta eksigí un pèrmit di benta pa empresanan (i similar) por bende i tira vürwèrk riba òf banda di kaminda públiko. Pa esaki interesadonan mester entregá un petishon pa mas tardá 25 di novèmber 2016 na departamentu di Asuntunan Hurídiko i General (JAZ) na Bulevar J.A. Abraham 27. Banda di e petishon pa e pèrmit aki mester buta Kolegio Ehekutivo (bestuurscollege) na altura di aktividatnan relashoná ku benta, almasenamentu i transporte di vürwèrk, esaki konforme artíkulo 3 di e ‘Vuurwerkbesluit Bonaire’.
Relashoná ku e gastunan di limpiesa esun ku ta hasi e petishon mester tuma kontakto adelantá ku Selibon N.V. (717-8159). Huntu ku e petishon mester entregá un prueba ku e gastunan di limpiesa òf un suma di garantia ta pagá.
E intenshon di e areglo aki ta pa haña un bista adelantá di e kantidat di aktividat ku ta bai organisá durante e periodo di 19 di desèmber 2016 te 9 di yanüari 2017 relashoná ku mantenshon di órden públiko, trankilidat i seguridat.
Pa hasi petishon pa e pèrmitnan mester hasi uso di un formulario ku ta optenibel na e departamentu di Asuntunan Hurídiko i General, situá na Bulevar J.A. Abraham 27 (antes ofisina di duana). Personanan ku a entregá un petishon pa pèrmit di APK i/òf un ‘buffetvergunning’ promé ku 25 di novèmber 2016 mester pasa buska e pèrmit aki pa mas tardá 16 di desèmber 2016 na e departamentu di Asuntunan Hurídiko i General na Bulevar J.A. Abraham 27.
Despues di 25 di novèmber 2016 no por aseptá petishon pa pèrmit pa aktividat den e periodo di 19 di desèmber 2016 te 9 di yanüari 2017.
Por haña informashon adishonal na e departamentu di Asuntunan Hurídiko i General, number di telefòn 717 5330 ekst 130 òf ekst. 271.